نیگار عینایەتی هەر بەردەوام دەبین ئەگەر بە شەهیدبوونیش کۆتای بێت\nلەپێناو هێنانەدی داواکاریەکانیان لە 15 ی شوبات 450 زیندانی سیاسی کورد لە زیندانەکانی باکوری کوردستان و تورکیا دەستیان بە مانگرتنی بێ وادەکرد دواتر ئەو ژمارە زیادی کرد تا بوو بە زیاتر لە 1500 کەس لەداهاتووەکی نزیک دا دەبێتە 2000 کەس،بەهەمان شێوە لە ئەوروپا لە شاری ستراسبۆرگی فەرەنسا لە ڕۆژی 1.3.2012 پانزە کەس کە پێنچ ژن و دە پیاون بەهەمان مەبەست دەستیان بە مانگرتنی بێ وادەکرد .ماڵپەڕی فیدراسیۆنی زیندانیانی سیاسی کوردستان لە 31.3.2012 سەردانی مانگرتوانی شاری ستراسبۆگ لە فەڕەنسا کرد ئەم چاوپێکەوتنەی لەگەڵ یەکێک لە مانگرتووان ئەنجام دا، خاتوو نیگار عینایەتی ئەو ژنە کوردەی بە ورەیەکی بەرز بەردەوامە لە مانگرتن.\nبەڕێزتان لە 1ی ئادارەوە دەستان داوەتە مانگرتن دەکرێ باسی ڕەوشی تەندروستی خۆت و بەشداربوانی تری ئەم مانگرتنە بکەیت : F.P.P.K\nنیگار عینایەتی - من نیگار عینایەتی لەدایک بووی ساڵی 1987 ی شاری بۆکانم.لە 1.3.2012 دەستم بە مانگرتن کرد لەگەڵ 14 کەسی تر،سەبارەت بە باری تەندروستی دەتوانم بڵیم بەگشتی تەندروستیمان باش نیە وە هەموومان کێشی لەشمان دابەزیوە ،ژنەکان 7 کیلۆ و پیاوەکان 14 کیلۆ کێشیان دابەزیوە،بەهۆی فیزیکی ژنەوە لە ڕووی بیۆلۆجیەوە ژنان زیاتر لاوازیان پێوە دیارە، هەفتەی جارێک پزیشکێک کە سەر بە مانگی سوری کوردستانە پشکنین دەکات بەتایبەتی بۆ زانینی ڕێژەی شەکر لە خوێن و زیاد بوون و کەم بوونی پاڵەپەستۆی خوێن.\nجگە لە ئێوە ئەو پانزە کەسە کەسی تر لێرە بەشدارە لەو مانگرتنە :F.P.P.K\nنیگار عینایەتی – هەر 5 ڕۆژ جارێک گروپێکی 35 کەسی بۆ پشتگیریکردنی مانگرتوانی ناو زیندانەکان و بۆ ئێمەش لە ستراسبۆرگ بۆ ماوەی پێنچ ڕۆژ بەشداری مانگرتن دەبن وە بەم شێوەیە دەگۆڕێت ئەمڕۆ گروپی پێنجەم دەستیان پێکرد\nدەکرێ باسی داواکاریەکانتان و مەرجەکانتان بۆ کۆتاییهێنان بکەن :F.P.P.K\nنیگار عینایەتی – داواکاریەکان بریتین لە شەش خاڵ\nکۆتایهێنان بە گۆشەگیری سەر بەڕێز ئۆجەلان\nکۆتایهێنان بە ئۆپەراسیۆنەکانی سەربازی\nستاتۆیەکی سیاسی بۆ گەلی کورد\nکۆتایهێنان بە قڕکردنی سیاسی\nووڵاتانی ڕۆژئاوا چەک فرۆشتن و یارمەتی سەربازی بۆ تورکیا ڕابگرن وە ڕۆڵی ناوبژیوان ببینن بۆ چارەسەری\nئەوروپا یارمەتیدەر بێت بۆ دیموکراتیزەبوونی تورکیا تا تورکیا بەپڕاکتیک دەبێتە دیموکراتی\nبەڵام ئەگەر ئەو داواکاریانە نەهاتنە دی پلانتان چیە :F.P.P.K\nنیگار عینایەتی – بەردەوام بوون هەتا ئەگەر بە شەهادەتیش کۆتای بێت دروشمی ئێمە یان سەرکەوتن یان سەرکەوتن.\nئایا کۆنسەی ئەوروپا و سی پی تی هەڵوێستیان چۆن بووە بەرامبەر بەو مانگرتنە و داواکاریەکانتان :F.P.P.K\nنیگار عینایەتی – 20 پەرلەمانتاری ئەروپی نامەیان ناردوە بۆ تۆربجۆرن جاگلاند سکرتێری کۆنسەی ئەروپا بۆ ئەوەی وەڵامی ئێمە بداتەوە ،بەڵام ناوبراو تا ئێستا وەڵامی نەداوەتەوە،بەهەمان شێوە لەلایەن دوو گروپ سەردانی سی پی تی کراوە بەڵام تا ئێستا وەڵامی نەداوەتەوە.\nبانگەوازیتان بۆ گەلی کورد چیە :F.P.P.K\nنیگار عینایەتی – چالاکیەکانی خۆیان بەرزبکەنەوە بێدەنگنەبن لەبەرامبەر تاوانەکانی دژ بەگەلی کورد وە پێویستە دەنگی کپ کراوی ئێمە بگەیەننە هەر تاکێک لەم جیهانە ئەوە باشترین وەڵامە.ئێمە سەرفرازین بەگەلەکەمان گەلێکە ئامادەیە بۆ قوربانیدان لەپێناو ژیانێکی ئازاد یان ئازادی یان ئازادی ،بۆ گەلی کورد ڕێگای تر نیە .بەگوڕکردنی کاروخەباتمان دەسەڵاتەکان ناچار دەکات دیالۆگ قەبوڵبکەن وە موخاتب ڕێبەر ئاپۆیە ئەدرەسەکەشی ئیمڕاڵیە ،دەبێت دان بە بوونی کورد دابنێن،ئەوەش بەتێکۆشان دەبێت . سەبارەت بە فیدراسیۆنی زیندانیانی سیاسی کوردستان دامەزراندی ئەو فیدراسیۆنە کارێکی زۆر پیرۆز بوو بەتایبەتی کە دەنگی زیندانیانی سیاسی کوردستانە بەبێ جیاوای چونکە ڕووی ڕاستەقینەی دەوڵەت تەنها لە زیندانەکان بەدەردەکەوێت، هیوای سەرکەوتن بۆ کارەکانتان دەخوازم.\nلەسەر ناوی ستافی ماڵپەڕەکەمان ماڵپەڕی فیدراسۆنی زیندانیانی سیاسی کوردستان زۆر سوپاسی بەڕێزت دەکەین وە هیوای هێنانەدی دواکاریەکانتان و سەرکەوتنتان بۆ دەخوازین\nنیگار عینایەتی – زۆر سوپاستان دەکەم خۆشحاڵبووین بە هاتنتان.\nستراسبۆڕگ - فەرەنسا\nF.P.P.K - سازدانی - فوئاد زیندانی


گەرمیان، بەرەی نیشتیمان بۆ پشتیوانیکردن لە ڕۆژئاوا چالاکی ئەنجام دەدەن | ROJnews\nگەرمیان، بەرەی نیشتیمان بۆ پشتیوانیکردن لە ڕۆژئاوا چالاکی ئەنجام دەدەن\nپێنجشەممە, 10 أكت 2019 - 17:07\nبەرەی نیشتیمان دژی داگیرکاری لە گەرمیان، لە دژی هێرشەکانی دەوڵەتی داگیرکەری تورک بۆسەر ڕۆژئاوای کوردستان، لەشارۆچکەی کەلار کۆبوونەوە سەبارەت بە میکانیزم و ڕێبازەکانی ئەنجامدانی چالاکی و خۆپێشاندان دژی داگیرکەری.\nئێوارەی ئەمڕۆ لە بارەگای حزبی زەحمەتکێشانی کوردستان، لە شارۆچکەی کەلاری ناوەندی ئیدارەی گەرمیان، بەرەی نیشتیمان دژی داگیرکاری سەبارەت بە دیاریکردنی میکانیزم و ڕێبازێک بۆ ئەنجامدانی چالاکی جۆراوجۆر، بۆ ئیدانەکردنی هێرشەکانی دەوڵەتی داگیرکەری تورک بۆسەر باکور و ڕۆژهەڵاتی سوریا و پشتیوانیکردنی گەلی ڕۆژئاوا کۆبوونەوەیەکیان ئەنجامدا.\nئەندامانی بەرەکە بڕیاریاندا، سبەینێ کاتژمێر ٠٤:٠٠ی ئێوارە لە پارکی لەیلا قاسم بۆناو بازاڕی شارۆچکەی کەلار ڕێپێوانێکی فراوان ئەنجامبدەن و لە ڕۆژانی دواتریش بە چالاکی جیاواز پشتیوانی خۆیان دەربڕن بۆ پاڵپشتیکردنی خەڵکی ڕۆژئاوای کوردستان، لە دژی هێرشەکانی دەوڵەتی داگیرکەری تورک بۆسەر باکور و ڕۆژهەڵاتی سوریا.


کوردیپێدیا - ئاوی کۆگاکراوی عێراق لە 27 بۆ 17 ملیار لیتر سێجا کەمبووەتەوە\n📊 ئاوی کۆگاکراوی عێراق لە 27 بۆ 17 ملیار لیتر سێجا کەمبووەتەوە | پۆل: ئامار و راپرسی | زمانی بابەت: 🏳 کوردیی ناوەڕاست\nئاوی کۆگاکراوی عێراق لە 27 بۆ 17 ملیار لیتر سێجا کەمبووەتەوە\nبەرپرسێکی وەزارەتی سەرچاوەکانی ئاوی عێراق رایگەیاند، ئاوی کۆگاکراوی عێراق لە 27 بۆ 17 ملیار لیتر سێجا کەمبووەتەوە. دەشڵێت، قەیرانی ئاو ساڵ و نێوێک درێژەدەکێشێت.\nعەلی حەبیب مەعمووری، بەرپرس لە وەزارەتی سەرچاوەکانی ئاوی عێراق رایگەیاند بەردانەوەی ئاوی رووباری دیجلە لە سەرچاوەوە لە 300 لیتر سێجا لە چرکەیەکدا بۆ 90 لیتر سێجا لە چرکەیەکدا کەمبووەتەوە، ئاوی کۆگاکراوی عێراقیش لە 27 بۆ 17 ملیار لیتر سێجا کەمبووەتەوە.\nعەلی حەبیب مەعمووری دەڵێت، ئاوی خواردنەوەی ماڵان بە تەواوی کۆگاکراوە، لەگەڵ دابینکردنی ئاو بۆ ئاودانی 600 هەزار دۆنم زەوی و بەروبوومەکان و ملیۆنێک دۆنمی بێستانەکان.\nئەو بەرپرسەی وەزارەتی سەرچاوەکانی ئاو ئاماژەی بەوەکردووە، بە پڕبوونەوەی بەنداوی ئەلیسۆبەنداوی ئەلیسۆ، قەیرانی ئاو کۆتاییدێت، ماوەکەشی لەنێوان ساڵێک بۆ ساڵ و نیوێک دەخەمڵێنرێت. هەر کاتێکش ئاوی باران لە تورکیا زیادبوو، ئەوا ماوەکەی کەمدەبێتەوە.\nمەعمووری ئاشکرایدەکات، کەمبوونەوەی ئێستای ئاوی رووباری دیجلە، بەهۆی پڕکردنەوەی ئاوی بەنداوی ئەلیسۆ نییە، بەڵکو بەهۆی رێوشوێنەکانی وەزارەتی سەرچاوە ئاوییەکانە بۆ کۆگاکردنی ئاوی بەنداوی موسڵبەنداوی موسڵ.\n#بەنداوی ئەلیسۆ | #بەنداوی موسڵ | #04-06-2018 |\n 📡 ماڵپەڕ | 🏳 کوردیی ناوەڕاست | ماڵپەری رووداو - 04-06-2018\n➕ ئەم بابەتە لەلایەن: (هاوڕێ باخەوان)ەوە لە: Jun 4 2018 11:05PM تۆمارکراوە


نێچیرڤان بارزانی پێشوازی لە شاندێکی ئەمریکی کرد\n- سەرۆکوەزیرانی ھەرێمی کوردستان، نێچیرڤان بارزانی پێشوازی لە جێگری یاریدەدەری وەزیری دەرەوەی ئەمریکا، ئەندرۆ پیک و باڵیۆزی ئەمریکا لە عێراق، دۆگلاس سیلیمان و شاندێکی یاوەریان کرد.\nSarmand Hameed | 27.01.2019\nسەرۆکوەزیرانی ھەرێمی کوردستان، نێچیرڤان بارزانی پێشوازی لە جێگری یاریدەدەری وەزیری دەرەوەی ئەمریکا، ئەندرۆ پیک و باڵیۆزی ئەمریکا لە عێراق، دۆگلاس سیلیمان و شاندێکی یاوەریان کرد.\nماڵپەڕی فەرمی حکوومەتی ھەریمی کوردستان بڵاوی کردووەتەوە، لە دیدارێکدا ئەندرۆ پیک خۆشحاڵیی خۆی بە دووبارە سەردانی ھەرێمی کوردستان دەربڕی و دەستخۆشی لە نێچیرڤان بارزانی کرد بۆ ھەنگاوەکانی دەربارەی چارەسەرکردنی کێشەکانی ھەولێر ـ بەغدا کە بەھۆیەوە پێشڤەچوونێکی باش لە پەیوەندییەکانی نێوان ھەردوولادا دروست بووە.\nلە بەشێکی دیکەی دیدارەکەدا چەند بابەتێکی وەک ھەنگاوەکانی پێکھێنانی کابینەی نوێی حکوومەتی ھەرێمی کوردستان و کۆبوونەوەی لایەنە سیاسییەکان لەمبارەیەوە، پەیوەندییە دووقۆڵییەکان، پاڵپشتی و ھاوکارییەکانی ئەمریکا بۆ عێراق و ھەرێمی کوردستان و مەترسیی سەرھەڵدانەوەی تیرۆر، خرانە بەر باس و گفتوگۆ.\nلای خۆیەوە سەرۆکوەزیرانی ھەرێمی کوردستان سوپاسی ھاوکارییەکانی ئەمریکای بۆ ھەرێمی کوردستان کرد و تیشکی خستە سەر پەرەپێدانی زیاتری پەیوەندییە دووقۆڵییەکان و بە ڕێزەوە ئاماژەی بە کار و چالاکییەکانی بەڕێز سیلیمان کرد کە دوا سەردانی بوو بۆ ھەرێمی کوردستان بەھۆی کۆتاییھاتنی ئەرکەکەی لە عێراق و ھیوای سەرکەوتنی بۆ خواست لە ئەرکی نوێیدا.\nتاوتوێکردنی بارودۆخ و دوا پێشھاتەکانی ناوچەکە و چەند بابەتێکی پەیوەست بە ڕۆژھەڵاتی ناوەڕاستەوە، لایەنێکی دیکەی دیدارەکە بوو کە کۆنسولی ئەمریکا لە ھەرێمی کوردستانیش ئامادەی بوو.\nئەمریکا نێچیرڤان بارزانی هەرێمی کوردستان\nپەیوەندی تەلەفۆنیی سەرۆک ئەرکانی سوپای تورکیا و هاوتا ئەمریکییەکەی\nئەردۆغان ناوەڕۆکی پەیوەندییە تەلەفۆنییەکەی لەگەڵ ترەمپ ئاشکرا دەکات\nئەردۆغان: "هێشتا رێكخراوە تيرۆريستييەكان دەرنەچوون"\nوردەکاریی گفتوگۆکانی ئەمریکاو تورکیا ئاشكراكرا\nنێچیرڤان بارزانی و لودریان دۆخی ناوچەکە تاوتوێ دەکەن\nئەمریکا پەیامی ئەوەی داوە بە عەشیرەتەکانی دێرازۆر کە لەو ناوچەیە ناکشێنەوە


كاك قادر له نوسینێكی به‌پێز و تایبه‌ت و له جێگه‌ی خۆی و پێویست بۆ قۆناغه‌كه، پاش هه‌ڵسه‌نگاندنێكی بوێر و بێلایه‌نانه‌ی وه‌زعی سیاسی گشتی كوردستان، هه‌ندێك بۆچونی هه‌مه‌لایه‌نی گشتی خستۆته روو كه ده‌كڕیت بكرێته بنه‌مایه‌كی پته‌وی دووباره به‌خۆداچونه‌وه و به پته‌وی خۆرێكخستنه‌وه و دامه‌زراندنه‌وه‌ی سیستمێكی سیاسی مۆدێرن و گونجاو بۆ واقیعحاڵی ئه‌مرۆی كوردستان، به‌ڵام ئه‌وه‌ی تێیدا ده‌خوێنرێته‌وه كه قورسی هه‌نگاوه‌كان و گه‌وره‌یی بێ متمانه‌یی له نێوان خه‌ڵك و ئه‌و بارودۆخه‌ی حزبه‌كان دروستی كردوون جگه له وه‌رچه‌رخانی گه‌وره‌ی پێویست بۆ یه‌كه‌مین هه‌نگاوی هه‌ڵسانه‌وه هیچ ده‌رچه‌یه‌كی تێدا نادۆزرێته‌وه و، به ره‌شبینیه‌وه ته‌ماشای هه‌ڵسانه‌وه‌ی پرسه‌كه‌و هه‌نگاوه پێویستیه‌كان ده‌كات، ئه‌گینا هه‌نگاوی یه‌كه‌م نراوه و له‌و رۆژه‌ی خه‌ڵك به رێژه‌یه‌كی گه‌وره بایكۆتی به‌شدرایكردنی له هه‌ڵبژاردن كرد زه‌مینه‌ی بۆ بیركردنه‌وه‌ی راست و هه‌نگاوی جیاواز له پێشوو ره‌خساند و سه‌ره‌تای وه‌رچه‌رخانێكی سیاسی گه‌وره‌ی بۆ هه‌مووان پیشاندا. ئه‌مه‌ش به‌داخه‌وه تاوه‌كو ئێتسا هیچ كه‌س و ده‌زگایه‌ك هه‌ڵسه‌نگاندنێكی ئه‌كادیمیانه‌ی دروستی بۆ نه‌كردووه، كه هۆكار و پاڵنه‌ره‌كانی و چۆنێتی دۆزینه‌وه‌ی رێگه‌چاره‌ی كێشه‌كه دیاری بكات كه له قازانجی ره‌وتی نوێی سیاسی كوردستان بكه‌وێته‌وه.\nده‌كرێت به به‌شداری هه‌موولایه‌ك و به خوێندنه‌وه‌ی خه‌مخۆرانه‌ی زۆرێك له دڵسۆزان و به پلانی تۆكمه و گونجاو و به دیاریكردنی به‌رنامه‌ی پێویست و پشت به‌ستن به واقیعه‌كه و دوور له قسه‌ی زاره‌كی و ته‌لقینی سیاسی و فكری و به نوخبه‌یه‌كی پاك و بێگه‌رد و دوور له ده‌ستی ده‌سه‌ڵات، ئامانجه‌كانی خه‌ڵك بپێكرێت. بۆیه:


وتەیەک بە بۆنەی رۆژی جیهانی کاری منداڵانەوە\nئەمرۆ سێشەممە ١٢ی ژوئه‌ن، بەرابەر لەگەڵ ٢٣ی مانگی جۆزەردان، رۆژی جیهانی دژبە کاری منداڵانە. ئەم رۆژە لە ساڵی ٢٠٠٢ دا لە لایەن سازمانی جیهانی کارەوە ناسێندرا. سەبارەت بە ژمارەی منداڵانی کار لە دنیادا ئامارێکی ورد له‌به‌ر ده‌ست نییه و زۆربەی دەوڵەتەکان بە تایبەت لە وڵاتانی دواکەوتوی سەرمایەداریدا ئامادە نین ئامارێکی واقعی لەم بوارەدا پێشکەش بکەن. ناوەندە جۆراو جۆرەکانی ئامارگیری ڕەقەمێکی لە نێوان ١٦٠ تا ٢٤٠ ملیۆنیان لە منداڵانی کار له تەمەنی ٥ تا ١٥ ساڵیدا، بەراورد کردوە. لە ئێرانیش ئامارە دەوڵەتیەکان باس لە ٢ ملیۆن و ٧٠٠ هەزار منداڵی کار دەکەن. بەڵام ئامارە ناڕەسمیەکان ئەم ڕەقەمە تا ٧ ملیۆن منداڵی کار بەراورد دەکەن. له ڕاستیدا تەنانەت کەمترینی ئەم ڕەقەمانەش خاڵێکی شەرمەزاری ترە بە نێوچاوانی نیزامی سەرمایەداریەوە و برینێکە پڕ ئازاره بە سه‌ر ویژدانی بەشەریەتی پێشکەوتن خوازەوە.\nنیزامی سەرمایەداری هۆکاری سەرەکی بەرهەمهێنانی منداڵانی کارە. هێزی کاری منداڵان هەرزانە. ئەوان توانایی دیفاع لە مافەکانی خۆیانیان نییە، کەوایە گوێڕایه‌ڵ و کەم تەوەقوعن. ئەم منداڵانە بە شێوەیەکی بەرین لە ناوەندە نا ئەمنەکاندا بەکاردێن و بە شێوەیەکی ڕێژەیی زۆرترین روداوی کار تەحەمول دەکەن. به هۆی ئه‌وه‌یکە به كاری ئه‌وان هەزینەی بەرهەمهێنان داده‌به‌زێت، جێگای سەرنجی سەرمایەدارانی تەماحکارن.\nبێبەش بوون لە چێژی دەورانی منداڵی، بێبەش بوون لە گەشەی سروشتی، بێبەش بوون لە خوێندن، بێبەش بوون لە بێهداشت و دەرمانی گونجاو، لە پاڵ روداوی کاردا تەنیا بەشێکن لەو ڕەنج و ئازارانەی کە بەسەر منداڵانی کاردا دەسەپێ. بەشێک لە منداڵانی کار، “منداڵانی خیابانین”. ئەوان دەکەونە بەر مەترسی سوئیستیفادەی جنسی و بە کارهێنانیان لە گەیاندن و گواستنەوەی مادەی هۆشبەریش.\nلە ئێرانی ژێر حاکمیەتی ڕژیمی سەرمایەداری ئیسلامیدا، کاری منداڵان هەر رۆژە و ئاستێکی نوێ بەخۆیەوە دەگرێت. بەهۆی هەژاری و پەرەسەندی خەسارە کۆمەڵایەتیەکان ژمارەی منداڵان لە کارگا چکۆلەکان، منداڵانی سەرگەردان لە شەقامەکان، بۆ دەستەبەر کردنی داهاتێکی کەم، بەشێوەیەکی بەرچاو زیادی کردوە. ڕژیمی ئێران بە دیاری کردنی حەقدەستی چوار جار لەژێر هێڵی هەژاریدا، بەکردەوە کەسوکاری منداڵان ناچار دەکات تا بۆ دابین کردنی لانیکەمی پێداویستیەکانی ژیان، منداڵەکانیان ڕەوانەی بازاڕی كار بکەن. ڕژیم بە کردەوە ئه‌و ئیمکان بە خاوەن کار ئەدات تا بە هەر ڕادەیەک دەیانەوێ منداڵانی كار بچەوسێننەوە.\nزۆربەی ئەم منداڵانە کە لە تەمەنی ٥ تا ١٥ ساڵیدان، منداڵی بنەماڵە کرێکاری و زەحمەتکێشەکانن کە بە هۆی هەژاری و بێکارییەوە ناچار دەبن بەجێگای چوون بۆ مه‌دره‌سه و بارهاتن و بەهرەمەند بوون لە بارودۆخێکی باش بۆ گەشە و شکۆفانەوەیان، کە مافێکی سروشتی هەموو منداڵێکە، خەریکی کاری دژوار و تاقەت پڕوکێن دەبن و نەمامی تەمەنیان لەژێر کاری پڕ لە ڕەنج و ئازاردا سیس دەبێت. ناچارن شەو و رۆژ لە قاڵی بافیەکان، لە کارگا چکۆلەکاندا، لە مەیدان و خیابانی شارەکاندا خەریکی باربەری، خاوێن کردنەوەی شۆشەی ماشێنەکان، فرۆشتنی سیگار، دەستماڵ کاغەزی، ئادامس و هیتر بن تا پوڵێک بۆ تێر کردنی سکی خۆیان دەستەبەر بکەن و یان تەنانەت خۆراکیان لەنێو زبڵدانەکاندا بدۆزنەوە.\nلەسەر بنەمای یاسای کاری کۆماری ئیسلامی، کارگا چکۆلەکانی کەمتر لە ١٠ کەس کرێکار، مەشمولی هیچ حیسابڕەسیەکی یاسایی نین و بەسەر ئەم جۆرە ناوەندانەی کاردا هیچ کۆنترۆڵێک زاڵ نییە، ئەم ناوەندانە، پڕ لە منداڵی کارە کە بە وەحشیانە ترین شێوە دەچەوسێنەوە و گیان و جەستەیان لەنێو دەچێت. لەم کارگایانەدا منداڵان ناچار دەکرێن هەمان ئەو کارانە بکەن کە لە بەرانبەر هەموو ئەو زوڵمەی بەرانبەریان دەکرێت موتیع و بێدەنگ بن. سپای پاسداران هەموو ساڵێک لە وەرزی هاوین دا گەلێک لە منداڵان لەژێر ناوی بەسیجی لە پڕۆژە جۆراو جۆرەکانیدا بەکار دێنێت. منداڵانی ئەفغانستانی لەم بارەوە بارودۆخێکی زۆر خراپتریان هەیە. ئەوان وەک منداڵانی کار بە توندی دەچەوسێنەوە، وەک ئەفغانیش لەبەر هەڵاواردن و ستەمی چەند لایەنەی خاوەنکارانی شۆوینیستدان.\nکۆماری ئیسلامی بە ڕواڵەت کۆنوانسیۆنە نێو نەتەوەییەکانی پێوەندیدار بە قەدەغە بوونی کاری منداڵانی قەبوڵ کردوە. بەڵام قەبوڵ کردنی ئەم قانونە بۆ ڕژیمی ئێران تەنیا لایەنی فۆرماڵ و ڕازێنەرەوەی هەیە. لە کردەوەدا به‌ڕێوه ناچن و كۆماری ئیسلامی گوێ ناداته ئەو ڕەخنانەی کە لە لایەن ناوەندە جیهانیەکانەوە مەتڕەح دەکرێن. ڕیاکاری و پەیمان شکێنی خسڵەتی زاتیی ئەم ڕژیمەیە. لەمڕوەوە بۆ دابین بوونی مافەکانی منداڵانی کار، قوربانیانی بێدەنگی نیزامی سەرمایەداری، دەبێ ڕێگایەکی تر بگیرێتەبەر. ئەم ڕێگایەش شتێک نییە بێجگە لە دەست خستنە نێو دەستی یەکتر و خەبات کردن لەدژی ڕژیم و لەگەڵ مناسباتێک کە منداڵانی بێدیفاعی ئەم کۆمەڵگایەی بەم شێوەیە بێڕەحمانە تێدا دەخرێتە ژێر کار و ئەوان لە مافە سەرەتایی و ئینسانیەکانیان بێبەش دەکات.


وێستگەی تەكسی نێو شاری سلێمانی دەخرێتە بواری جێبەجێكردنەوە – تۆڕی میدیایی خەڵک\nفڕۆکە جەنگییەکانی تورکیا کوڕ و باوکێکیان لەبادینان شەهید کرد\n2019/07/29 - 12:30 PM\nسدیق محەمەد بەڕێوەبەری بەڕێوەبەرایەتی گواستنەوە و گەیاندنی سلێمانی بە (خەڵك)ی ڕاگەیاند، جێبەجێكردنی بڕیاری دانانی وێستگەی تەكسی بە سێ قۆناغ جێبەجێ دەكرێت، بەشێوەیەك قۆناغی یەكەم لێدانی لەزگەیە لە تەكسی ناوشاری سلێمانی بە دوو ڕەنگی جیاواز.\nپارێزگای سلێمانیتەكسیوەزارەتی گواستنەوە و گەیاندنی هەرێم\nفڕۆكە چاودێرییەكانی توركیا بەسەر شارباژێڕدا دەسووڕێنەوە\nقەڵادزێ.. دابەشكردنی ئاو ڕاوەستا\n2020/05/30 - 1:15 PM\nئەندامێكی سەركردایەتی بزووتنەوەی ئیسلامی ڕایدەگەیەنێت، لە ئێمەوە دەست بە بڕینی مووچەی خانەنشینان بكەن.\nهەرچەندە چەند جارێك حكومەتی هەرێم بڕیاری جێبەجێكردنی یاسای چاكسازی داوە، بەڵام تاكو ئێستا ئەوەی دەبینرێت هیچ هەنگاوێكی كردەیی بۆ ئەو پرسە نەنراوە، هۆكاری سەرەكیش بۆ حزبی بوونی ئەو هاووڵاتییە بندیوارانە دەگەڕێتەوە كە حكومەت ناوێرێت دەست بۆ بڕینی مووچەكانیان ببات.\nسەلام كەریم ئەندامی سەركردایەتی بزووتنەوەی ئیسلامی بە (خەڵك)ی ڕاگەیاند، حكومەت خانەنشینی بۆ بەشێكی كەم لە پێشمەرگەكانمان كردووە وەكو مافێكی مێژوویی وەك ئەوەی پێشمەرگەكانمان لە شاخ بوون و وەكو هێزی سێهەمی كوردستان بووە، لەگەڵ ئەوەشدا ئێمە ئامادەین ئەگەر نادادپەروەرییەك یان هەڵەیەك لە سەركردایەتی ئەوكاتی بزووتنەوە كرابێت و كەسێك بە هەر پلەیەك كە شیاوی نەبووبیـَت خانەنشین كرابێت، ئامادەین و داواشمان كردووە بگۆڕدرێت.\nوتیشی”لەگەڵ ئەوەشدا دەبێت ئاماژە بۆ ئەوە بكەین، ئێمە هێزی سێهەمی خاوەن پێشمەرگە بووین، دەبێت پارتی و یەكێتیش چاكسازی و پاكسازی لە خانەنشینانی خۆیان بكەن، ئەگەرنا ئێمەش ئامادەنین لەسەر مافی پێشمەرگەكانی خۆمان سازش بكەین”.\nئاشكراشیكرد، پێشمەرگەكانی ئێمە بیری ئازای و ڕزگاریی كوردستانیان لە مێشكیان گەڵاڵە بووە، نەك وەكو خەڵكێكی دیكە كە ئەوكات لەناو شاردا بووە و لەگەڵ بەعسدا بووە ماڵ و منداڵی خۆی جێنەهێشتووە، ئێستا چۆن دەكرێت ئەو مووچەی هەبێت و ئەوانەی ئێمە نەیانبێت.\nڕوونیشیكردەوە، ئێمە قسەكەمان لەسەر ئەوەیە پلەیەك دراوە بە پێشمەرگەیەكمان شیاوی ئەو پلەیە نییە، خۆمان و دینمان و بەرنامەمان ڕێگەمان نادات شتێكی نادادپەروەری بكەین.\nجەختی لەوەش كردەوە، ئەگەر ئەو حاڵەتە چووە بواری جێبەجێكردنەوە داوامان لە حكومەتی هەرێم و لایەنی پەیوەندیدار كردووە ناوەكان تەسلیم بە خۆمان بكرێتەوە و خۆمان پاكسازی تێدا بكەین، چونكە خۆمان دەزانین كێ شایەنێتی، ناكرێت لەولاوە خۆی دەستی تێبخات و مووچەكانیان ببڕێت.\n2020/05/30 - 1:02 PM\nبڕیارە ئەمڕۆ شەممە وەزارەتى تەندروستى بڕیاری نوێ بۆ ڕووبەڕووبوونەوەى ڤایرۆسی کۆرۆنا ڕابگەیەنێت.\nبەپێی زانیارییەکان بڕیارە ئەمڕۆ شەممە وەزارەتى تەندروستى کۆبوونەوەیەک ئەنجامبدات، بۆ هەڵسەنگاندنی دۆخی ئێستای کوردستان و دانانی میکانیزمی نوێ بۆ ڕووبەڕووبوونەوەى ڤایرۆسی کۆرۆنا.\nهەر بەپێی زانیارییەکان بڕیارە پاش کۆبوونەوەکە، ئەنجامی کۆبوونەوەکە و بڕیارە نوێیەکان بۆ ڕای گشتى بخرێنەڕوو.\nحاڵەتەکانى کۆرۆنا لەهەرێمی کوردستان ڕوو لەهەڵکشانە، بەجۆرێک لەئێستادا کۆی حاڵەتەکان بەرزبۆتەوە بۆ ٥٧٥ حاڵەت، کە لەناویاندا ٤٠٩ کەس چاکبوونەتەوە و پێنج کەسیش گیانیان لەدەستداوە.\nخەڵك-بەشی هەواڵ ئەندامێكی سەركردایەتی بزووتنەوەی ئیسلامی ڕایدەگەیەنێت، لە ئێمەوە دەست بە بڕینی مووچەی خانەنشینان بكەن. هەرچەندە چەند جارێك حكومەتی...\nخەڵک – بەشی هەواڵ بڕیارە ئەمڕۆ شەممە وەزارەتى تەندروستى بڕیاری نوێ بۆ ڕووبەڕووبوونەوەى ڤایرۆسی کۆرۆنا ڕابگەیەنێت. بەپێی زانیارییەکان...


منداڵێك لە باوكێكی داعش، دایكە ئێزدییەكەی دەخاتە بەردەم بژاردەیەكی سەخت\nمنداڵێكی تەمەن 4 ساڵ لە خانەی بێسەرپەرشتانی شێخان كاڵەك دەخوات، لە ساڵی 2014وە باوكی‌و چوار لە خزمە نزیكەكانی بێسەرو شوێنن. وێنە؛ ئەی پی.\nژنێكی ئێزدی سەرەڕای ڕزگاربوونی لە دەستی چەكدارانی داعش، ئێستا لە بەردەم بژاردەیەكی سەختدایە، لەگەڵ خێزانەكەیدا ڕووبكاتە ئوسترالیاو منداڵەكەی-كە باوكی چەكدارێكی داعش بووە- جێبهێڵێت، یاخود لەگەڵ منداڵەكەیدا بژی و دەستبەرداری خێزانەكەی ببێت.\nچیرۆكی تراژیدیی ژنانی ئێزدی بەردەوامەو سەرەڕای ڕزگاركردنی بەشێكیان لە دەستی چەكدارانی داعش، بەڵام ژیانی ئەوان لەناو خێزان و كۆمەڵگاكەی خۆیاندا دوچاری ئاستەنگی و سەختییەكەی زۆر بووەتەوە.\nدایكی ماریا، ژنێكی ئێزدی تەمەن 26 ساڵە، خێزانەكەی لە ئێستادا سەرقاڵی ئامادەكارین بۆ ئەوەی بەرەو ئوسترالیا كۆچ بكەن و ژیانێكی نوێ دوای كارەساتی شەنگال دەستپێبكەن. ئەو هەرچەندە بەپەرۆشە لەگەڵ خێزانەكەیدا بڕوات، بەڵام كەسێك هەیە ناتوانێت بەجێی بهێڵێت، ئەویش كچە دوو ساڵانەكەیەتی بەناوی ماریا، كە باوكەكەی چەكدارێكی داعش بووە و لەشەڕدا كوژراوە.\nدایكی ماریا دەزانێت كە خێزانەكەی هەرگیز رێگەی نادەن كچەكەی لەگەڵ خۆیدا ببات، ئەوان تەنانەت ناشزانن كە ئەم خاوەنی منداڵێكە. تەنها كەسێك بەو حاڵەتە دەزانێت مامێكی ژنەكەیە، كە منداڵەكەی لە دایكی وەرگرتووەتەوەو بردوویەتییە خانەیەكی بێسەرپەرشتان لە شاری بەغداد، ئەویش دوای ئەوەی ژنەكە ساڵی رابردوو لەدەستی داعش رزگار كرا.\n"هەموو جارێك دڵم خەریكە لە سینگم دێتە دەرەوە كە بیر لە جێهێشتنی منداڵەكەم دەكەمەوە، ئەو بەشێكە لە من، بەڵام نازانم چی بكەم" دایكی ماریا لە كەمپێكی پەنابەرانی ئێزدیەكانەوە لە هەرێمی كوردستان وای بە ئاژانسی ئەسۆشیەتید پرێس وتوو. ژنەكە نەیتوانیوە ناوی تەواوەتی خۆی ئاشكرا بكات "لەترسی" ئەوەی خێزانەكەی و كۆمەڵگا بیناسنەوە.\nمنداڵێكی تەمەن 5 ساڵ كە باوكی لە دەستداوە بەهۆی چەكدارانی داعشەوە، یاری بە مۆبایل دەكات لە خانەی بێسەرپەرشتانی شێخان. وێنە؛ ئەی پی.\nدایكی ماریا لە مانگی ئابی 2014 لەگەڵ هەزاران ژنی دیكەی ئێزدیدا لەلایەن چەكدارانی داعشەوە بە دیل گیرا كاتێك قەزای شەنگال كە زێدی سەرەكیی ئێزدییەكانە لەلایەن ئەو چەكدارانەوە داگیركرا. دواتر دایكی ماریا لەلایەن چەكدارێكی داعشەوە كە ئەم تەنها زانیویەتی ناسناوەكەی "ئەبو توراب"ـە، وەك سەبایا براوەتە سوریا.\nئەبو توراب لە شەڕێكدا لە ساڵی2015 كوژراوە، دواتر دایكی ماریا بە هەزار و 800 دۆلار فرۆشراوە بە چەكدارێكی دیكەی داعش كە كەسێكی عێراقی بووە بەناوی ئەحمەد محەمەد، ئەویش ژنە ئێزدیەكەی بردووە بۆ موسڵ و لەوێ لەگەڵ ژنی یەكەمی چەكدارەكە و منداڵەكانی ژیاوە. دوای ماوەیەكی كەم كچێكی لێ بووەو ناوی ناوە ماریا، دواتر چەكدارەكەی داعش(باوكی ماریا) كوژراوە.\nدوای كۆنتڕۆڵكردنەوەی موسڵ لەلایەن هێزە عێراقییەكانەوە، دایكی ماریا هاوشانی سەدان ژنی ئێزدی ئازادكرا، مامی یەكەم كەس دەبێت كە دەیبینێت و دەزانێت منداڵێكی هەیە. لە نەخۆشخانە دایكی ماریا لەلایەن مامیەوە ڕازی دەكرێت بەوەی منداڵەكەی پێ بدات و هەر كات باری تەندروستی جێگیربووەوە، منداڵەكەی بۆ بگەڕێنێتەوە.\n"ئەگەر بمزانیایە دەیەوێت منداڵەكەم ببات بۆ خانەی بێسەرپەرشتان هەرگیز نەمدەدایە" دایكی ماریا وادەڵێت و لەو كاتەوە تەنها یەك جار كچەكەی بینیوەتەوە كاتێك سەردانی بەغدای كردووە ماوەی دوو ڕۆژ لای ماوەتەوە، "ئەو نەیناسیمەوە، بەڵام من ناسیمەوە، چۆن دەكرێت نەیناسمەوە، ئەو پارچەیەكە لە من."\nخدر دۆمڵی چالاكوانی بواری ئێزدییەكان دانبەوەدا دەنێت دوای ڕووداوەكانی شەنگال پێویستە هەندێك چاكسازی لە داب و نەریتی ئێزدیەكان بكرێت و نەرمیی زیاتر بەرامبەر ئەو ژنانە پیشان بدرێت كە لەدەستی داعش ڕزگاركراون.\nئەو ئاماژە بۆ ئەوە دەكات لە ڕووی تیۆرییەوە ئەو دایكانە دەتوانن منداڵەكانیان ببەنەوە ناو كۆمەڵگا، بەڵام توشی فشارێكی زۆر دەبنەوە لەلایەن خێزان و دراوسێكانیانەوە.\nجلوبەرگی كچێكی ئێزدی دوای ئەوەی لەلایەن داعشەوە ڕفێندراوەو كراوە بە كەنیزەك.\n"تەنانەت بۆ دایكەكەش سەختە منداڵێك بهێنێت و لەناو ئێمەدا بژی لەكاتێكدا ئەگەری ئەوەی هەیە لەسەر دەستی باوكە داعشەكەی سەدانی وەك ئێمە كوژرابن لەنێویاندا كەسانی نزیكی دایكەكە خۆیشی" خدر دۆمڵی وادەڵێت.\nبەشێكی زۆری ئێزدییەكان بە گرنگی دەزانن پارێزگاری لە شوناسی خۆیان بكرێت لەكاتێكدا ئەوان شەڕ لە پێناو مانەوەدا دەكەن. پێش ساڵی 2014 ژمارەی ئێزدییەكان لە عێراقدا بە 700 هەزار هاوڵاتی دەخەمڵێندرا، لەدوای كارەساتەكەی شەنگالیش باوەڕوایە لەسەدا 15ی ئێزدییەكان زێدی خۆیان بەرەو وڵاتێكی ڕۆژئاوا بەجێهێشتبێت، نیوەشیان لە عێراقدا ماون كە لە كەمپی ئاوارەكان ژیان بەسەر دەبەن. دەوروبەری 3 هەزار ئێزدیش تا ئێستا چارەنووسیان نادیارە، شارەزایانیش پێیانوایە سێیەكی ئەو ژمارەیە تا ئێستا لە ژیاندا مابن.\nئامێدی حەوت ساڵە چاوەڕێی نەخۆشخانەیە\nئاشتكردنەوە لەگەڵ ژیان؛ كچانی ئێزیدی لە چەمچەماڵ چارەسەری دەرونی دەكرێن\nچۆن خۆت دەپارێزیت لە بەربڵاوترین جۆری شێرپەنجە لە كوردستان‌و جیهان؟\nپەرەگراف لە زاری "دایكی شێرپەنجە"وە زانیاریی ورد لەبارەی ئەو جۆرەی شێرپەنجە دەخاتە ڕوو، بەتایبەت خۆپشكنین‌و خۆپاراستن.\nمامەڵەكانی جیابوونەوە و تەڵاق لەپارێزگای دهۆك، ساڵ بەساڵ لە هەڵكشاندایە بەبێ هیچ زیادبونێك لە ڕێژەی ساڵانەی هاوسەرگیرییدا


چەند چاوپێکەوتنێکی تەنز ئامێز - بەشی دووەم - کۆتایی ... ئەکرەم محمدئەمین\nکادرێکی یەکێتی پێی خۆش بوو کەمێك سکالای دڵی لای من هەڵرێژێت و منیش فەرمومم لێکرد.\nکادر : چومەوە بۆ کوردستان لەگەڵ چەند میوانێك زۆر خۆشحال بوم و هیوای سەرکەوتنم بۆ کارەکەم ئەخواست، ئەموت ئەگەر لەم کارە سەرکەوتوبم کۆمەلێك بەرنامەم دارشتبوو کە خزمەت بگەیەنم.\nپرسیار : لە گەشتەکان چیتان کرد کوێتان بینی؟\nکادر : چەند شوێنێکمان بینی کۆبونەوەی باشمان کرد جێگەی دڵخۆشی هەردوو لابوو، هەتا ئێرە باش بوو.\nپرسیار ئەوەی لای تۆ جێگەی نیگەرانی بوو چی بوو ؟\nکادر : رۆژێك پاش کۆبونەوەکان لەکاتی پشوو بوو، تەلەفونێکم بۆ هات لە نوسینگەی کاك --- پێیان راگەیاندم ئێوارە کات ژمێری ٦ ئامادەبن بۆ کۆبونەوە لەگەل میوانەکان.\nخۆزگە هەموو کارێکی باش ئەنجامەکەشی باش دەرئەچوو.\nچوین بۆ شوێنی کۆبونەوەکە کورێکی گەنجی مناڵ هاتە پێشوازی کە میوانی بەرپرسەکە بوو لە ئەوروپاوە گەرابۆوە هیچ بە ئاگاش نیە لە کوردایەتی، بەرپرسەکە قاچی بە خەنەوە بوو.\nپرسیار : باشە کۆبونەوەکە چێ باس کرا ئەنجامەکەی چی بوو؟\nکادر : باس لە سەردانەکە کرا و باسێکی مێژووی کورتی عێراق و کورد کرا، چەند وێنەیەك گیرا بۆ راگەیاندن.\nبەیانی لە بلاو کراوەکاندا بلاو کرایەوە هیچ گرنگی بەسەردانەکە نەدرا و لە وێنەکاندا تەنها وێنەی بەرپرس و بەشێکی میوانەکان دەرچوو خۆمان هەر هیچ.\nهەموو کەسێك هەست و کەسایەتی خۆی زۆر لا بەرزتر و پارێزراوترە لەوەی بەرامبەر چاوەڕێی ئەکات.\nکاتی خۆی بە بەڕێز (مام جەلالیان) ئەوت بۆ هێندە گرنگی بە پارتی ئەدەیت پێش خۆتی ئەخەیت بۆ ئەندامەکانی یەکێتی جێگەی نیگەرانی بوو ئەیانوت یەکێتی ئەندازیاری راپەرینە و خاوەنی دەیان داستانی گەورە و هەزاران چالاکی بێوێنە\nئەمانە هاتنە سەر حازری بروایان بە بەرنامە و پلانەکەی یەکێتی نەبوو بە خەویان ئەزانی.\nیەکیتی خاوەنی هەزاران شەهید و برینداو کەم ئەندامە، هەتا ماون ئەبێت مەمنونی پێشمەرگەکانی یەکێتی بن کە ئەمانی زیندوو کردەوە.\nبەلام بەڕێز (مام جەلال ) زۆر چاك پارتی ناسیبوو گوێی نەدا بە رەخنەو گللەیەکان، ئەبوایە وەکوو منال گرنگی و بدایە پێیان و چونکە مەسەلەی کوردایەتیەکە زۆر گەورەتر بوو لای بەڕێز (مام جەلال) لە رەخنەکان.\nهەروەکوو بینیمان چۆن حوکمەتی عێراقیان هێنایەوە سەرمان لە ٣١ ئاب، ئێستاش ئامادەن تورکیا بێنەوە سەرمان .\nچونکە ئەمانە لە دوای ساڵی ١٩٧٥ وە خەباتیان نەکردوە و لە خەوێکی زۆر قوڵدا بون .\nبۆ لەدەست نەدانی ئەم دەسکەوتانەی کە بە خوێنی پێشمەرگەکەکانی یەکێتی نەخشێنراوە نایانەوی جارێکی تر بچنەوە ئەو خەوە قورسە، لەبەر کێشەو ململانیەکانی نێوخۆی یەکیتی و ناتەبایی پارتە سیاسیەکانی کوردستان ئەمان خۆیان کردە خاوەن ماڵ و خاوەن ماڵ بۆتە بێگانە هەر وەکوو لەم خالانەی خوارەوە دەرئەکەوێت.\n١ - پەیمانێکی ٥٠ سالی لەگەل تورکیا بۆ فرۆشتنی نەوت، کە لە دەستوری ١١١ عێراق رێگەنادات تەنانەت بۆ ١ سالیش، ئایا کێ بەرپرسیارە لەداهاتی نەوت کە هی هەموو خەڵکی کوردسانە بە نەوەکانی ئایندەشەوە.\n٢ - حساب نەکردن بۆ هیچ پارتێکی سیاسی کوردستان بۆ کۆڕ و کۆبونەوەکان و سەردانەکان لەسەر ئاستی حوکمەت و سەرۆکی هەرێم .\n٣ - دانانی باڵوێز و نوسینگە پەیوەندیەکان هەڕێم و دەرەوە بە ویستی خۆیان.\n٤ - هەزار ساڵ پەیمان لەگەل تورکیا ببەستیت ئەو هەردان نانیت بە کوردا.\n٥ - ئەم جۆرە هەلس و کەوتانە لە پێناوی پاراستنی بنەمالەیەکدا هیچ قازانج ناگەیەنێت بە کورد و کوردستان، بۆیە پێویستە ئەندامانی پارتی خۆیان تەنها بە ناونوس نەزانن لە ریزەکانی پارتیدا پێویستە هەلوێستی نیشتمانی سەروی هەموو شتێك بخەن بەرامبەر مێژوو، سەرکردایەتی ئاگادار بکەنەوە لە سیاسەتی هەلەیان.\nچاوپێکەوتنێکمان لەگەڵ جەنابی( وەزیری ---) کرد، بە حوکمی خزمایەتی لە ئەوروپاوە گەراوەتەوە بۆ کوردستان .\nپرسیار: کە لە ئەوروپا بویت تەنها ئەندامی یەکیتی بویت ئایا چالاکی کارە دیارەکانت چێ بوە کە وا بانگێش کرایتەوە بۆ کوردستان ؟\nوەلام : من تەنها ئەندامێکی یەکێتی بوم سەرقاڵی کاری خۆم بوم، خزمی ------ . بۆیە بانگکرامەوە.\nپرسیار : زۆر دەمێکە لە ئەوروپا ئەژیت و ئاگات لە مەعاناتی خەڵکە تێکۆشەرەکان نەبوو لە خەبات و تێکۆشاندا؟\nوەلام : بەڵێ وایە تەنها ئەمبیست.\nپرسیار : هەرچویتەوە یەکسەر بویت بە وەزیری --- ئەمە چٶن بوو، ئایا دەستت پیا کرد بۆت دەرچوو؟\nوەلام : نەخێر خۆ ئەوانەی پێشمەرگایەتی و خەباتی سیاسیان ئەکرد وەکو من خاوەنی بروانامەن و زۆر لە منیش دڵسۆزترن، بەلام خزمایەتی لە سەروی هەموو شتێکەوەیە.\nپرسیار: ئایا کاتی وەزیریت ویژدانت مورتاح کردوە بە خزمەت کردنی کۆمەلانی خەڵك؟\nوەلام : بەڵێ دوو نەخۆشخانەم کردەوە بە ناوی دایك و باوکمەوە ناومناون. تا قەرزاریان نەبم.\nپرسیار : وادیارە لەسەر موچەی مانگانەی خۆت یان موڵکی باوکت هەبوو بەم شێوەیە خزمەتت کردوە؟\nوەلام : نەخێر کاتی وەزیری هەرچی نەسریە و دەسکەوت هەبوە ناوشم کردوە، پارەی پرۆژەکان بەشی خۆمم لێلاداوە.\nپرسیار : کەواتە لە کاتی وەزیری زۆر بێویژانیت کردوە بەرامبەر کۆمەلانی خەڵکی، هەروەها زۆر لەو پێشمەرگە قارەمانانە و خەڵکی تێکۆشەر کە جەنابتی هێنایەوە سەر حازری هەمویان خێزان و باوك و دایکیان لە دەربەدەری و زیندانەکانی ڕژێم مانگ و سالیان بەڕێ ئەکرد، زۆر ئاواتە خوازبون ئەو قەرزەی دایك و باوکیان بدەنەوە بەلام لەبەر بێ سفەتی سەرکردایەتی و کێشەو ململانیەکان و خزم خزمێنە فریای مرۆڤە دڵسۆزەکان ناکەون.\nوەلام : تکایە کاتم نیە بۆ پرسیار ئەبێت برۆم بەلای پرۆژەکانمەوە.\n# ئەوەندەی دڵسۆزی پێشمەرگە دێرینەکان هەیە بۆ پاراستنی ناوماڵی یەکیتی سەرکردایەتی هێندە بە پەرۆش نین.\n# ئەوەندەی پێشمەرگە دێرینەکان کەس و کاری خۆیان کردە قوربانی رۆژگارە سەختەکانی خەبات و تێکۆشان زوربەی سەرکردایەتی قەیری ئەم خەباتەی یەکێتی نازانن.\n# ئەوەندەی بەرپرسی نا بەرپرس دۆخی یەکێتی بە هەل زانی بۆ کوتلە و ناوچەگەرێتی و دانانی کەسی خۆیان و خزمەت کردنیان یەك لەسەر چوواری بۆ کەسە دڵسۆز و شۆڕشگێرەکان نەکرا.\n# ئەوەندەی سەردانی کۆر و ئەوروپا ئەکرێت بۆ کاری تایبەتی، خۆزگە جارێکیش سەردانی مالە شەهیدەکانیش بکرایە بە بەرنامە.\nزۆر راستە هەروەکوو ووتراوە خەڵکی شۆڕشگێر و دڵسۆز خەبات و قوربانی ئەدات، کەسانی گەندەڵ و نەخۆشەکانی ناو کۆمەل بەرهەمەکەی ئەخۆن.


له بیرتان بێ، چۆن دیسان خه‌یانه‌ت به كورده‌كان كرا – KDPmedia\nHomeوتارله بیرتان بێ، چۆن دیسان خه‌یانه‌ت به كورده‌كان كرا\nدیسان گه‌له‌كه‌ی ڕاوه‌دو نرا ، كۆمه‌ڵكوژ كرا، چۆن دیسان چاره‌نوسی كورده‌كان به‌كۆتایی ده‌گا، بێری شڵماشی كورد/هوله‌ندی ،له‌م نوسراوه‌یه‌دا.\nله‌بیرمان مه‌كه‌ن، دیسان له بیرمان مه‌كه‌ن..\n١٨ ی ئۆكتۆبری ٢٠١٩\nچوارساڵ بووم كه له ١٩٨٨دا سه‌ددام حوسێن به گازی كیمیایی په‌لاماری هه‌ڵه‌بجه‌ی دا و كوردی كۆمه‌ڵكوژ كردن. ئێمه له ئالمیره‌ی هوله‌ند ده‌ژیاین و هیچم له چۆنیه‌تی ئاواره‌بون له وڵاتی خۆمان و له ترس و دڵه ڕاوكێكان له ئێرانم له بیر نه‌مابو. خه‌ونم به‌وه‌وه ده‌دی كه ئایه‌توڵڵا خومه‌ینی به ئاوه‌ڕۆی ده‌ستشویی خۆمان دا به‌ڕێكه‌م تا بتوانم سه‌ردانی نه‌نكم بكه‌م. ژماره‌یه‌كی زۆر كه‌س و كارم هه‌بون كه هیچكاتێك نه‌م ده‌دیتن. ته‌نیا له شایی دا هێندێك له ناسیاوانی خۆمانم ده‌دی. ئه‌و كاتانه‌ی كه له ساڵۆنی ئاهه‌نگه‌كانی گه‌ڕه‌كه‌كه‌مان دا هێنده هه‌ڵده‌په‌ڕین كه لاقه‌كانمان ماندو ده‌بون. تا ئه‌وكاته‌ی خه‌به‌ری مانگی مارسی ١٩٨٨مان پێ گه‌یی. ئه‌من له ته‌له‌فزیۆنه‌كه ڕامابوم كه دیتم كۆمه‌ڵه‌خه‌ڵكێك گرمۆڵه ببون ونیگا بێ گیانه‌كانیان ڕوو له ئاسمان به مۆله‌ق وه‌ستابون. بێژه‌ری ته‌له‌فزیۆنه‌كه كوتی ئه‌وانه كوردن. هه‌روابزانه باسی كۆمه‌ڵه زینده‌وه‌رێك ده‌كا كه خه‌ریكه نه‌سلیان له ناوبچێ.به ڵام له ڕاستی دا ئه‌وه‌ئێمه بوین كه باسمان ده‌كرا، نه‌ته‌وه‌یه‌ك كه له زۆر هه‌وڵی كۆمه‌ڵكوژی دا نیازی فه‌وتانی ده‌كرێ. هه‌روه‌ك هێرشه‌كانی ئه‌نفال له لایه‌ن سه‌ددام حوسێنه‌وه له ساڵه‌كانی ١٩٨٦ تا ١٩٨٩كه نیزیكه‌ی دوو سه‌د هه‌زار كه‌سی تێدا كومه‌ڵكوژ كرا. ئه‌من ئه‌و كات زۆر له‌وه منداڵتر بوم كه تێبگه‌م كێ له دژی كێ شه‌ڕ ده‌كا، به‌ڵام ناڕه‌حه‌تی و ئازاری دایك و بابم هه‌ست پێ ده‌كرد.\nناڕه‌حه‌تیه‌كان ته‌واو نه‌ده‌بون، جارێك به هۆی كۆمه‌ڵكوژیه‌وه‌و جارێكی دی به‌هۆی تیڕۆڕی باشترین هاوڕێكانی بابم كه له وییه‌ن و بێڕلین كه له لایه‌ن تیڕۆڕیستانی كۆماری ئیسلامیه‌وه تیڕۆڕ كرابون و وێنه‌كانیان بڵاو ده‌بۆوه كه به سه‌ر مۆبڵه‌كاندا لار ببونه‌وه‌و خوێنیان لێ ده‌چۆڕا.\nهه‌ر یه‌ك ساڵ له‌مه‌وبه‌ریش بو كه ڕژیمی ئێران ناوه‌ندی حیزبی دێموكڕاتی كوردستانی له قوڵایی خاكی كوردستانی عێڕاق دا موشه‌كباران كرد، كه حه‌ڤده كه‌سی تێدا كوژران. زۆر پێش له دایكبونی من، مامێكم له لایه‌ن ڕژیمی پاشایه‌تیه‌وه له ئێران له سێداره درابو. دایكیشم كاتێك منی له زگ دابو، له لایه‌ن ڕژیمی خومه‌ینیه‌وه زیندانی كرابو. ئه‌وه له كاتێك دابو كه خومه‌ینی به‌ڵێنی له‌به‌رچاوگرتنی مافی مرۆڤی به خه‌ڵك دابو.\nهه‌ركه‌س كه‌مێك مێژوو بناسێ، ڕه‌نگه پێكه‌نینی به‌وهیوایه بێ كه كورده‌كان هه‌یانه بۆ به‌ده‌ستهێنانی مافه‌كانیان. هه‌رچه‌ند پێكه‌نین بۆ من زۆر دووره‌ده‌سته له‌و كاته‌وه‌ی كه تڕامپ كوتی: ده‌زانی چی، ئه‌تۆ ئه‌ردۆغان به‌و باسكه درێژانه‌ته‌وه، بڕۆ به كه‌یفی خۆت به چاره‌نوس وژیانی كورده‌كان یاری بكه،هێزه‌كانی من ده‌چنه‌وه ماڵێ.\nئه‌گه‌ر ئه‌من بۆ هه‌ر خه‌یانه‌تێك كه به كورده‌كان كراوه مورویه‌كم وه‌رگرتبا، ئێستا ملوانكه‌یه‌كی پڕ له موروم له گه‌ردن دا بو.\nنه‌سلی من كوردستانی هه‌م به جێژنه‌كانی ناسیوه‌و هه‌م به خۆپیشاندانه‌كان، كه دوای هه‌ر جینایه‌تێك ده‌رحه‌ق به‌كورده‌كان بۆی ده‌ڕۆیشتین. له مه‌یدانی مالیفێڵد(به‌ناوبانگترین مه‌یدانی شاری لاهای هوله‌ند)، یا له مه‌یدانی دام(به‌ناوبانگترین مه‌یدانی شاری ئه‌مستردامی هوله‌ند) كه وه‌ك كچێكی لاو ژماره‌ی ٤ و ئاڵای كوردستانم به‌رز ده‌كرده‌وه.زۆر خۆشحاڵ ده‌بوم كاتێك ڕێڕه‌وێكی هوله‌ندی لێی ده‌پرسیم، ئه‌وه مانای چییه؟ كوردستان، چوار وه‌ڵات، سوریه، عێڕاق، ئێران و توركیه، یه‌ك چیرۆك ٤ دوژمن، ئازار وناخۆشی.ده‌توانم ئه‌و قاوانه‌ی دیسان لێبده‌مه‌وه.\nئه‌من له وڵاتێكی پڕ له ئاسایش گه‌وره ده‌بوم، به بازبازێنی مه‌یدانی قوتابخانه‌كه‌مان،له نێو ویلاكاندا و به مریشك و په‌تات و ژێمی سێوی. به‌ڵام بۆ من و بنه‌ماڵه‌كه‌م ڕوویه‌كی دیكه‌ی جیاوازیش له ژیانمان دا هه‌بو، جیاواز له‌گه‌ڵ ژیانی هاو پۆله‌كانم. ئێمه ته‌نیا یه‌كترمان هه‌بو، نه باپیرمان هه‌بو نه نه‌نك، نه پورمان هه‌بو ، نه خاڵ و نه خوارزا و پورزا.خۆشی و ناخۆشیه‌كانی خزمه‌كانمان زۆر به‌كه‌می، ئه‌ویش به ڕێگای ته‌له‌فون دا بۆمان ده‌هاتن. هێندێك جاریش به نێو ته‌له‌فزیۆنه گه‌وره فیلیپسه‌كه دا كه له نێو كۆمۆدێك له ژووری دانیشتن داندرابو.\nهه‌ر ساڵه‌ی به‌شێك له هیواكانی من ده‌توێنه‌وه، وه‌ك سه‌هۆڵی لوتكه‌كانی قوتبی باكور. ئه‌گه‌ر ئه‌م هه‌ل و مه‌رجه درێژه‌ی هه‌بێ، هیواكانی من شتێك نابن جگه له گۆمێكی لێڵ له حه‌زو فریو خواردن كه هه‌تا دێ گه‌وره‌تر ده‌بێ. ڕه‌نگه ئه‌وه هه‌ر ئه‌وزه‌ل ئاوه بوبێ كه حه‌وتوی پێشو له مه‌یدانی مالیفێڵد به چه‌كمه‌كانمه‌وه چومه سه‌ری له نێو په‌ڵه چیمه‌نه‌كه‌دا، ئه‌وكاتی كه بۆ چه‌ندومین جار به‌شداریم كرد له خۆپیشاندان دا. ئه‌من بن ئامۆزا یازده ساڵانه‌كه‌شم له‌گه‌ڵ خۆم بردبو، كه ملپێچێكی تێكۆشه‌رانی له ملی هاڵاندبو، قومقومه‌یه‌كی له كۆڵه‌پشتیه‌كه‌ی دابو. به‌ته‌واوی ئامه‌ده تا ڕۆژی دوایی له بازنه‌ی قوتابیه‌كاندا له قوتابخانه، چیرۆكه‌كه‌ی بگێڕێته‌وه.\nجار له دوای جار هه‌مان چیرۆك. نه‌وه‌یه‌كی دیكه، به‌ڵام هه‌مان داستانی ئێمه. كورده‌كان، چوار وڵات، یه‌ك داستان، دوژمنه‌كان و ئازار و ناڕه‌حه‌تی. ئاره‌زو‌م ده‌كرد كه ئه‌و بن ئامۆزایه‌م هه‌رگیز ئه‌وه‌ی نه دیبایه. كه ئه‌وه باشترین واتایه كه ده‌مانتوانی بیده‌ین به بێهیواییمان:\nله شه‌ممه‌یه‌كی خۆڵه‌مێشی دا بڕۆین بۆ مه‌یدانێكی چیمه‌نی زه لكاوی تا وێنای بكه‌ین كه ئه‌ردۆغان تیڕۆڕیستێكه.\nقینی ئه‌ردۆغان به‌رامبه‌ر به كورده‌كان گه‌وره‌ترین مێركی بازرگانیی ئه‌وه.ئه‌وه تێناگه‌م كه چۆن ئه‌مریكاییه‌كان گوركێكی ئاوایان به‌ڕه‌ڵڵا كردوه بۆ سه‌ر خاكێك كه تازه ڕزگار كراوه. ڕوون و ئاشكرایه كه ئه‌و هێرش ده‌كاته سه‌ر نیشتمانی ئێمه نه‌ك ته‌نیا بۆ ئه‌وه‌ی كه بمان كوژێ، به‌ڵكو بۆ ئه‌وه‌ی به ته‌واوی له نێومان به‌رێ. هه‌روه‌ك چۆن هێزه‌كانی ئه‌و به‌رامبه‌ر سیاسه‌توان خاتو هێڤرین خه‌ڵه‌ف له سه‌ر چه‌قی ڕێگایه ڕه‌فتاریان كرد. دایكی جه‌نازه‌ی له‌ت و په‌تی ئه‌وخانمه‌ی هێنایه‌وه و به عیشقه‌وه به خاكی سپارد. ژنێك كه ده‌یویست كه‌ش و هه‌وایه‌كی سیاسیی تازه بێنێته ئاراوه، كه بۆ یه‌كسانی وئاشتی تێده‌كۆشا، به‌به‌رچاوی دنیای دوو پێوانه‌یی یه‌وه كوژرا. بۆ كه‌سێكی كه به‌رده‌وام كوژرانی هاو نیشتمانیه‌كانی له شاشه‌ی ته‌فزیۆنه‌كانه‌وه دیوه، زۆر زه‌حمه‌ته تاقه‌ت بێنێ ئه‌مه‌ش ببینێ. چۆن ده‌كرێ ئێستاش هه‌ر ئه‌وه ڕوو بدا.\nله بن ئامۆزاكه‌م ده‌پرسم كه بۆچی ده‌یویست له خۆپیشاندان دا به‌شداری بكا و له دڵی خۆمدا به ئاوات بووم كه ئه‌و مه‌جبور نه‌بێ ئه‌وه دووباره بكاته‌وه‌و له جیاتی ئه‌وه بچێ له كافه‌ی ستاربوكس قاوه بخواته‌وه‌و به شه‌قامه‌كانی لاهه‌دا خۆپیشاندان نه‌كا. به‌ڵام ئه‌و ده‌زانێ ئێمه بۆ لێره‌ین، ئه‌و له ناڕه‌حه‌تیی دایك و بابی ئاگاداره.ئێمه توشی هێدێك هاوڕێ ده‌بین كه هه‌ر وه‌ك من نه‌یانتوانیوه بخه‌ون، دووشه‌ممه نه‌یانتوانیوه، سێ شه‌ممه نه‌یانتوانیوه وهه‌ینیش نه‌یانتوانیوه و ئه‌وشۆش ناتوانن. باران وه‌ك گۆزه‌ی سه‌راوژێر ده‌بارێ، به‌ڵام ئه‌من چه‌ترم ناوێ.\nله ته‌مه‌نی بیست و هه‌شت ساڵی دا گواستمه‌وه بۆ باشوری كوردستان، ته‌نیا به‌شی كوردستان كه شێوه‌یه‌ك له خۆبه‌ڕێوه‌به‌ریی له‌و كاتی دا. ساڵی ٢٠١٢ بو، ئه‌من له ماڵێك دا ده‌ژیام كه له ڕیزه ماڵه‌كانی گه‌ڕه‌كێكی تازه بو.ڕۆژێك دوو تازه‌لاو له به‌ر ده‌رگاكه‌م قوت بونه‌وه، هێنده لاو بوون كه له ته‌مه‌نی بن ئامۆزاكه‌م دا بون. ئه‌وان وێنه‌ی دار و په‌ردووی خانوێكی ڕووخاویان به‌ده‌سته‌وه بو.پرسیان كه داخوا شتێكم هه‌یه بۆ خواردن، دیاره هه‌م بو.ئه‌من زۆر شتم هه‌بون كه ئه‌وان نه‌یان بو. بۆ وێنه كاسێتی منداڵان بۆ منداڵه‌كان. كورده‌كان له نێو ئاڵۆزیه‌كانی به‌هاری عه‌ڕه‌بی دا ناوچه‌كانی خۆیانیان ڕزگار كردبو.كورده‌كانی سوریه كه نه‌ك ته‌نیا بونیان قه‌بوڵ نه‌ده‌كرا وه‌ك كورد، به‌ڵكو وه‌ك خه‌ڵكی سوریه‌ش خاوه‌نی هیچ ناسنامه‌یه‌ك نه‌بون. به وه‌بیرهاتنه‌وه‌ی ئه‌و مه‌سه‌له‌یه، هه‌ستێكی سه‌یر به مێشكم دا ڕاده‌برێ، ئه‌سه‌د كه هه‌شت ساڵ له‌مه‌وبه‌ر خۆیان له ده‌ستی ڕزگار كردبو، ئێستا هیوایه‌كه بۆدرێژه‌دانی ژیانیان. دوو ساڵیش دوای ئه‌وه‌ی كه من بسكویت و ئاوم دانێ هه‌روا له گۆشه‌یه‌كی ده‌ره‌وه‌ی گه‌ڕه‌كه‌كه‌مان له كه‌لاوه‌یه‌كدا ده‌ژیان كه بۆخۆیان پێكیانه‌وه نابو، له چاوه‌ڕوانی ئه‌وه‌دا كه ڕۆژێك بتوانن بگه‌ڕێنه‌وه سه‌ر ماڵ و حاڵی خۆیان. له یه‌كێك له كه‌لاوه‌كان دا كچێك له دایك ببو، له‌و دیوی په‌رده‌یه‌كه‌وه پیاوێكی به ساڵداچو له سه‌ر جێ ڕاكشابو و چاوه‌ڕوانی مه‌رگی ده‌كرد. چه‌ندین ژیان ئاواره ببون بۆ ئه‌وه‌ی له چاوه‌ڕوانی دا گیر بكه‌ن. له نكاو به‌ره‌و ڕووی لێشاوی ماشێنان بوینه‌وه كه خه‌ڵكی موسڵ بون و له ترسی داعش ماڵ و حاڵی خۆیان به‌ره‌و هه‌ولێر به‌جێ هێشتبو. چونكه شتێك به ناوی داعش ته‌واوی شاره‌كه‌یانی داگیر كردبو. له سوریه‌ش هه‌ر ڕاست ئه‌وه ڕووی دا.\nقاره‌مانانی فڕێدانی داعش\nداعش چیا سه‌رزه‌وزه‌كانی به ڕه‌نگی ڕه‌ش داپۆشی. ئه‌وان توشی هه‌ر نیشانه‌یه‌كی مرۆ‌ڤایه‌تی بوون له نێویان برد.هه‌مو شتێك، ژن وه‌ك كالایه‌ك به‌كارهێنران، هونه‌ر له نێوبرا، نه‌وت دزرا، پرده‌كان ڕووخێنران، منداڵه‌كان فرۆشران. هه‌موشتێك ده‌بو له نێوبچێ. تا چاره‌گه سه‌عاتێك ڕێگاش له‌و جێگایه نیزیك بونه‌وه كه منی لێبوم. كورده بێ ده‌وڵه‌ته‌كان له نكاو بوونه هێزێكی پێویست له پشت هاوپه‌یمانه‌كانی نێونه‌ته‌وه‌یی بۆ ئه‌وه‌ی بتوانن داعش تێك بشكێنن. هاوپه‌یمانیه‌ك دروست كرا كه هوله‌ندیشی تێدا بو.ئه‌وجار ئێمه ناسراین وه‌ك سه‌ربازه پێشكه‌وتوه‌كان كه به خاتری خۆمان و به خاتری دنیاش ده‌بو گیاكه‌ڵه بژار بكه‌ین. به‌ڵام كورده‌كان له‌وه‌ی زیاترن كه ته‌نیا وه‌ك پاڵه‌وانی فڕێدانی داعش چاویان لێ بكرێ. زیاترن له وه‌ی ته‌نیا وه‌ك قوربانی ببینرێن و زیاتریشن له‌و تاقمه پیسه‌ی كه به‌ره‌و جه‌هه‌نده‌میان ناردن.\nله ساڵی ٢٠١٥ دا ئه‌من سه‌ردانی ئه‌و شاخانه‌م كرد كه زه‌مانێك بابم و دایكم خه‌باتیان تێدا ده‌كرد، ڕاست به‌رامبه‌ری ئێران، له‌ژێر تیرهاوێژی ئه‌و دوژمنه دا كه ڕۆژانه به هۆی هێلیكۆپته‌ره‌كانیه‌وه كۆڵبه‌ری كورد ده‌كوژێ به به‌هانه‌ی ئه‌وه‌ی كه سنوریان به‌زاندوه. ئه‌و ناوچه‌یه پڕ بو له مینی چێندراو كه پاشماوه‌ی شه‌ڕه‌كانی ڕابردوو بوون. له‌وێ له سنوری نێوان چه‌وسێنه‌رێكی كورده‌كان واته ئێران، و چه‌وسێنه‌رێكی دیكه‌ی كورده‌كان، توركیه ، ئه‌من له گه‌ڵ واقیعیه‌تی وه‌زعی خۆمان به‌ره‌وڕوو بووم. ئێمه ده‌وره‌دراوین به چه‌ند دیكتاتۆرێك كه ڕقێكی زۆریان له گه‌لی ئێمه هه‌یه، ئه‌و دیكتاتۆرانه‌ی كه هیچ چه‌كێك نییه به كاری نه‌هێنن بۆ ئه‌وه‌ی ئێمه له نێوبه‌رن. ئه ردۆغان به خێرایی خه‌ریكی وێرانكردنی شاره كوردیه‌كان بو له توركیه، به‌ڵام وه‌ختیشی هه‌رمابو تا له چیاكان ئێمه‌غافڵگیركا به گه‌وره‌ترین تڕاومای ژیانی خۆم. ماوه‌ی چه‌ندین خوله‌ك پێنج ته‌یاره‌ی ئێف شازده له سه‌ر سه‌رمان ده‌خولانه‌وه. هه‌ر وه‌ك ئه‌وه وابو كه له تابوتی خۆت دا ڕاكشێی و چاوه‌ڕوانی مه‌رگ بكه‌ی و هه‌ست بكه‌ی كه‌سێك خه‌ریكه بزماره‌كانی داده‌كوتێ. بۆ ماوه‌یه‌ك ئاسمانزه‌رد هه‌ڵگه‌ڕا، ڕمبه‌یه‌كی گه‌وره هات، دوای ئه‌وه بێده‌نگی باڵی كێشا. ئه‌و ڕمبه‌یه ده‌شی توانی به مانای كۆتایی من بێ، كۆتاییه‌كی بێ نرخ. له جێگایه‌ك كه ته‌نانه‌ت مه‌رگیش به هاسانی به‌جێت ناهێڵێ.\nله كاتی خۆپیشاندان له مالیفێڵد دا هاوڕێیه‌ك هاته لام. ئه‌وساڵ ڕۆژه تاریكه‌كانی پایز بۆ وی زوو سه‌ریان وه‌ده‌رنا. بنه‌ماڵه‌كه‌ی له شارێك دا گیری خواردوه كه توركیه به‌وێدا ده‌یهه‌وێ هێرش بكا.چۆن له گه‌ڵ كه‌سێك قسه بكه‌ی كه له تۆ زۆرترله نێوكاره‌ساته‌كه‌دایه. جاری وایه ئینسان وا بیر ده‌كاته‌وه كه كوردبون بۆ خۆی نه‌خۆشیه‌كه، كه جار وبار وا به‌خێرایی سه‌ر هه‌ڵده‌داته‌وه كه هه‌مو كه‌س ده‌یبینێ. هه‌ر وه‌ك ئێستا، له ڕۆژئاوای پێشو دا.هه‌ركه‌س بتوانێ، هه‌ڵدێ و ئاواره ده‌بێ. ئه‌وكاره‌ی كه ئێمه‌ش كاتی خۆی كردمان. هه‌روه‌ك چۆن دوای مه‌ش له عێڕاق ڕا ئه‌و كاره كرا. له كاتێك دا ئێمه ته‌واوی ئه‌و كاتانه له به‌رامبه ر داعش دا به‌قامه‌تێكی ڕاست ڕاوه‌ستابوین تا شاره‌كانی وه‌ك كۆبانی ڕزگاركه‌ین، به بۆمبه‌كانی ئوروپا و به ئاماده‌یی مێدیا له سه‌ر شانۆكه، له گردێكی ئه‌وبه‌رمانه‌وه،له ده‌ره‌وه‌ی سنور له توركیه. ئه‌و وڵاته كه ئه‌وكاتی پێشی به شه‌پۆلی په‌نابه‌ران ده‌گرت و له‌ولاشه‌وه تیڕۆڕیسته داعشیه برینداره‌كانی له نه‌خۆشخانه‌كانی خۆی داچاره‌سه‌ر ده‌كرد.\nئێمه ماوه‌یه‌كی دوور و درێژ به ته‌نیا بوین. تا ئێستاش.چونكه هه‌مو كه‌س دیتی ئێمه كێین. یارمه‌تیده‌ره، كه هاوڕێ هوله‌ندیه‌كانم ته‌له‌فونم بۆ ده‌كه‌ن تا پێكه‌وه قسه بكه‌ین، پێتیشنان به‌م لاو ئه‌ولادا به ڕێ بكه‌ین بۆ به‌ده‌ستهێنانی ناوچه‌ی دژه‌فڕین و به‌شداری بكه‌ین له خۆپیشاندانه‌كان دا. ئه‌وه چۆنه كه ئاغای ڕووته(سه‌رۆك وه‌زیرانی هوله‌ند) له قه‌ڵاته‌كه‌یه‌وه هیچی پێ نیه جگه له هێندێك هه‌نگاوی سه‌ره‌تایی؟ ئه‌و چۆن ته‌وجیهی ده‌كا كه ئه‌ندامێكی پاڕله‌مان له حیزبه‌كه‌ی خۆی له شاشه‌ی ته‌له‌فزیۆنه‌وه، گه‌شتی پشودان بۆ توركیه له ڕێكای كۆمپانی گه‌شت و گوزار (كۆمپانی كۆرندۆرن) به گرنگتر ده‌زانێ له ژیانی ئینسانه‌كان؟ ئایا ئه‌وه‌نده هێزیان هه‌یه كه توركیه له ناتۆ وه‌ده‌رنێن؟چاوه‌ڕوان ده‌كه‌ین تا ئه‌وه‌ڵین گروپه داعشیه هه‌ڵاتوه‌كان ده‌گه‌نه ئێره؟ ته‌ماشاچی ده‌بین كه چۆن به به‌هانه‌ی ڕاگرتنی ته‌قه،ئه‌وكوردانه‌ی له ماڵ وحاڵی خۆیان ده‌رده‌كرێن، په‌نا ده‌به‌ن بۆ ئه‌و ناوچانه‌ی كه تا ئێستاش بۆمباران ده‌كرێن، له كاتێكدا ئه‌ردۆغان ده‌یهه‌وێ په‌نابه‌ری ناوچه‌كانی دیكه‌ی سوریه له‌وێ جێگیر بكا و دێمۆگڕافی ناوچه‌كه بگۆڕێ؟ باكوری سوریه نێودێركراوه به گه‌وره‌ترین ئاژغاڵدانیی شارستانیه‌تی ئه‌م سه‌رده‌مه. له شه‌ڕی داعش داكورده‌كان یازده‌هه‌زار كه‌سیان قوربانی دا، ژماره‌یه‌كی له ئه‌ژمار نه‌هاتوش بریندار بوون. بۆ ئه‌وه‌ی له دوژمنێك ڕزگاریان بێ و دیسان پاڵیان پێوه‌نێن بۆ نێو  باوه‌شی دوژمنێكی دیكه. ئه‌گه‌ر مه‌جبور بین ڕۆژئاوای كوردستان ته‌حویل بده‌ین، ئه‌وه خه‌تایه‌كی نه‌به‌خشراوه. دێنهاخ(پایته‌ختی ده‌وڵه‌تیی هوله‌ند) به چاوی خۆی دیویه‌تی. كۆمه‌ڵكوژی له لایه‌ن ئه‌ردۆغانه‌وه، ئازادكرانی سه‌گه‌كانی داعش،ئه‌سه‌د كه خه‌ریكه ده‌ستان لێك ده‌سوێ و پوتین كه ڕێگای پێدراوه حه‌وتوی داهاتو قسه‌یه‌كی لێ بكا. هه‌رچیه‌كیش ڕوو بدا، ئێمه له بیر مه‌كه‌ن. له بیرتان نه‌چێته‌وه كه كورده‌كان چۆن شه‌ڕیان ده كرد. له بیرتان نه‌چێ كه شه‌ڕكردنی ئێمه چه‌نده به‌نرخ بو.كه كورده‌كان هه‌ڵس و كه‌وتێكی چه‌ند مرۆڤانه‌یان ته‌نانه‌ت له گه‌ڵ زیندانیه داعشیه‌كان ده‌كرد. له كۆتایی دا له بیرتان نه‌چێ كه ئێمه چۆن دیسان خه‌یانه‌تمان پێ كرا.\nبێری شڵماشی نوسه‌ر و فیلمسازێكی هوله‌ندیه كه ڕه‌گه‌كانی له كوردستانی ئێرانن


2020.05.24 - 21:35\nکچە زۆرانبازێکی ژاپۆنی بە شێوەیەکی کتوپڕو لە دۆخێکی تەموژاویدا گیانیلەدەستدا، زانیارییەکانیش گومان لەوە دەکەن پێدچێت کچە پاڵەوانەکە خۆی کوشتبێت.\nکۆمپانیای "ستاردۆم"ی ژاپۆنی تایبەت بە سپۆنسەرکردنی پاڵەوانییەتییەکانی یاری زۆرانبازی لە هەژماری خۆی لەتۆڕی کۆمەڵایەتی تویتەر بڵاویکردەوە: "هانا کیمۆرا، کچە پاڵەوانی یاری زۆرانبازی ژاپۆنی لە تەمەنی 22 ساڵیدا گیانیلەدەستدا".\nکۆمپانیا ژاپۆنییەکە لە تویتەکەدا داواشی لەخەڵکی ژاپۆن کردووە، ڕێز لەهەستی خانەوادەکەی کیمۆڕا و هاوڕێیەکانی بگرن لەم کاتە سەختەدا و دەرفەتی ئەوەیان پێ بدەن ماتەمگیری بگێڕن و دوور بکەونەوە لە قسەی بێ بنەما.\nداواکەی کۆمپانیا ژاپۆنییەکە لەکاتێکدایە، ڕاپۆرتەکان دەربارەی کیمۆرا ئاماژەیان بەوەکردووە کە لەماوەی ڕابردوودا لەلایەن کەسانی نەناسراوەوە لە تۆڕە کۆمەڵایەتییەکان ڕووبەڕووی تەشقەڵەپێ کردن و بێزاکردنێکی زۆر بووەتەوە، بۆیە پێشبینی ئەوە دەکرێت کە کچە پاڵەوانەکە خۆی بەدەستی خۆی کۆتایی بەژیانی هێنابێت.\nکیمۆڕا کە هاوکات دایکیشی پێشتر پاڵەوانی یاری زۆرانبازی بووە لە ساڵی 2016 دا دەستی بەیاری زۆرانبازی کردووە و توانیویەتی لەو ساڵەدا پاڵەوانێتی زۆرانبازی منداڵان بەدەست بهێنێت.


ل قامشلۆ په‌كه‌كێ هێرش كره سه‌ر باره‌گه‌ها په‌ده‌كه‌سێ - دارکا مازی\nل قامشلۆ په‌كه‌كێ هێرش كره سه‌ر باره‌گه‌ها په‌ده‌كه‌سێ\nئه‌ڤ سێ رۆژن ب ئاوایه‌كی سیسته‌ماتیك باره‌گه‌هێن پارتیێن كوردستانی ل رۆژئاڤا وه‌لات، ژ پال رێخستنێن په‌كه‌كێ ڤه دهێنه سۆتن، بوویه‌ر ل به‌ر چاڤێن رێڤه‌به‌رییا خوه‌سه‌ر دهێنه ئه‌نجام دان.\nچاڤكانیێن پێگه‌ها داركا مازی ل رۆژئاڤا كوردستانێ ئه‌شكه‌ره كر، دوهی مه‌غره‌ب 16/12/2020ێ، باره‌گه‌ها پارتییا ده‌مۆكرات یا كوردستانێ – سووریێ، ل باژارێ قامشلۆ راستی ئێریشه‌كێ ژ پال هنده‌ك چه‌كدارێن نه‌ناس كری ڤه هات، هه‌ولا سۆتنێ هاته دان.\nده‌ست نیشان كر، وان چه‌كداران كو ژ رێخستنێن «جوانێن شۆره‌شگه‌ر» یێن گرێدای په‌كه‌كێ نه، خوه‌ست باره‌گه‌ها په‌ده‌كه‌سێ بسوژن و هنده‌ك مۆلۆتۆف هاڤێتنه د باره‌گه‌هێ ڤه، لێ به‌لێ چ زیانه‌ك پێ نه‌كه‌تییه و ئه‌ڤ هه‌ول وان شكه‌ستن ئینا.\nپاش ڤێ بوویه‌رێ هێزێن ئاساییشا رۆژئاڤا گه‌هشتنه جهێ بوویه‌رێ و باره‌گه‌ها په‌ده‌كه‌سێ ژ پال وان ڤه هات دۆرپێچ كرن.\nتێ زانین ل مه‌ها ته‌باخا ئیسالێ، باره‌گه‌ها په‌ده‌كه‌سێ ل قامشلۆ ژ پال رێخستنێن «جوانێن شۆره‌شگه‌ر» ڤه هاتبوو سۆتن و سلۆگانێن په‌كه‌كێ ل سه‌ر دیوارێن باره‌گه‌هێ نڤیساندبوون، ل وێ ده‌مێ پێگه‌ها مه ئه‌شكه‌ره كر بوو كو ئه‌ڤ بوویه‌ر راسته راست ب فه‌رمانا جه‌میل باییك دهێنه ئه‌نجام دان، ب ئارمانجا خراب كرنا دانوستاندنێن رۆژئاڤا كوردستانێ كو ل نێڤبه‌را په‌یه‌دێ و ئه‌نه‌كه‌سێ ده‌ست پێ كرینه.\nئه‌ڤ ده‌ما سێ رۆژانه بوویه‌رێن نه‌خوه‌ش ل رۆژئاڤا كوردستانێ چێدبن، باره‌گه‌هێن پارتیێن كوردستانی دهێنه سۆتن، سیاسه‌تڤان دهێنه ته‌هدید كرن، هه‌ر یێك ژ باره‌گه‌هێن ئه‌نه‌كه‌سێ ل عاموودێ و دربێسیێ، باره‌گه‌ها پارتییا ئه‌لوه‌حده ل حه‌سه‌كێ و قامشلۆ هاتنه سۆتن، رێڤه‌به‌رییا خوه‌سه‌ر ژی هه‌تا نها چ لێكۆلینێن جددی د ڤێ ده‌ربارێ ده ده‌ست پێ نه‌كرینه.


كۆڕبەندی بازرگانی كوردستان/فڵاندرز لە هەولێر بەڕێوەدەچێت\nجار خوێندراوه‌ته‌وه 1006 , 19/03/2019\nدوا بە دوای سەردانەكانی بەرێز (دكتۆر عەلی سندی) وەزیری بازرگانی و پیشەسازی حكومەتی هەرێمی كوردستان بۆ وڵاتی بەلجیكا و بە مەبەستی پەرەپێدان بە پەیوەندیی ئابووری و بازرگانی نێوان هەرێمی كوردستان و هەرێمی فڵاندرزی بەلجیكی رۆژانی دووشەممە و سێشەممە رێكەوتی (18-19/3/2019) كۆڕبەندێكی دوو رۆژەی بازرگانی بە ناوی كۆڕبەندی بازرگانی كوردستان/فڵاندرز لە ژووری بازرگانی و پیشەسازی لە هەولێر بەڕێوەچوو.\nكۆڕبەندەكە بە ئامادەبوونی بەرێز (نەوزاد هادی) پارێزگاری هەولێر و بەرێز (هەڤاڵ ئەبوبەكر) پارێزگاری سلێمانی و بەرێز (دارا جەلیل خەیات) سەرۆكی ژووری بازرگانی و پیشەسازی و بەرێز (دلاوەر ئاژگەیی) نوێنەری حكومەتی هەرێم لە بەلجیكا و بەرێز (دكتۆر عەبدوڵرەزاق عوسمان ناوەندەیی) بەرێوەبەری گشتی دیوان لە وەزارەتی بازرگانی و پیشەسازی حكومەتی هەرێمی كوردستان و بەرێز (شێخ ئاراس رەئووف) بەرێوەبەری گشتی پیشەسازی لە وەزارەتی بازرگانی و پیشەسازی و شاندێكی بازرگانی هەرێمی فلاندرزی بە سەرۆكایەتی (كڵۆد مارینۆەر) جێگری پارێزگای ئەنتۆربی هەرێمی فلاندرز و (وڵتەر ڤان میشلین) سەرۆكی ئەلفاپۆرت ڤۆكا لە هەرێمی فلاندرزی بەلجیكا ساز كرا.\nلە كۆڕبەندەكەدا بەرێز (نەوزاد هادی) پارێزگای هەولێر رەوشی ئابووری و بازرگانی و ئەمنی هەرێمی كوردستانی بۆ ئامادەبووان خستەروو، هەر لە كۆڕبەندەكەدا پریزنتەیشنێك لەلایەن دكتۆر (عەبدوڵرەزاق عوسمان ناوەندەیی) بۆ میوانان پێشكەشكرا، لە پریزنتەیشنەكەدا دكتۆر عەبدوڵرەزاق عوسمان ناوەندەیی تیشكی خستە سەر گرنگی سازدانی ئەم جۆرە كۆڕبەندانە كە خزمەت بە بواری بازرگانی و پیشەسازی و دارایی دەكات، بەرێزیان بە داتا رەوشی بازرگانی و ئابووری و پیشەسازی ساڵانی پێشووی بۆ ئامادەبووان خستە روو، هەروەها كێشە وگرفتەكانی بەردەم پێشوەچوونی رەوشی بازرگانی و ئابووری هەرێمی كوردستان بۆ ئامادەبووان روونكرایەوە، هەر لە میانەی پێشكەشكردنی پریزنتەیشنەكەدا دكتۆر عەبدوڵرەزاق تیشكی خستەسەر پەرەپێدان بە كەرتی ئابووری و بازرگانی و سەقامگیری ئاسایش و گرنگی دان بە وەبەرهێنان و دروست كردنی ناوچەی وەبەرهێنان و پیشەسازی و بەهێزكردنی توانای مرۆیی و تەرخانكردنی زەوی بۆ كاری وەبەرهێنان لە هەردوو كەرتی پیشەسازی و بازرگانی تەوەر و بابەتی سەرەكی پریزنتەیشنەكە بوو، لە كۆتاییدا بەرێز بەرێوەبەری گشتی دیوانی وەزارەتی بازرگانی و پیشەسازی، ئامادەیی وەزارەتی بۆ كۆمپانیاكانی هەرێمی فڵاندرز نیشاندا تا بتوانن لە هەرێمی كوردستان كاری وەبەرهێنان لە بوارەكانی بازرگانی و پیشەسازی ئەنجام بدەن.\n377 ميوانى ئيمڕۆ\n1449755 گشت ميوانه‌كان


کوردیپێدیا - ئاماری هەناردەی کاڵا و شەمەک لەسنووری پارێزگای کرماشان زیادیکردووە\n📊 ئاماری هەناردەی کاڵا و شەمەک لەسنووری پارێزگای کرماشان زیادیکردووە | پۆل: ئامار و راپرسی | زمانی بابەت: 🏳 کوردیی ناوەڕاست\nئاماری هەناردەی کاڵا و شەمەک لەسنووری پارێزگای کرماشان زیادیکردووە\nلە سنورەکانی پارێزگای کرماشانەوە زیاتر لە یەک ملیار و 400 هەزار دۆلار کاڵاو شتومەک هەناردە کراوە.\nخەلیل حەیدەری بەڕێوەبەری گشتی گومرگی پارێزگاکانی کرماشان، رایگەیاند، لە نۆ مانگی رابردوودا، نزیکەی یەک ملیار و 500 هەزار دۆلار کاڵا و شتومەک، بە کێشی نزیکەی 4 ملیۆن و 500 هەزار تۆن لە سنورە فەرمییەکانی ئەو پارێزگایەوە هەناردەی دەرەوە کراوە.\nخەلیل حەیدەری وتیشی "32 جۆر کاڵا هەناردە کراوە، کە پێکهاتوون لە بابەتی جۆراوجۆر و پێداویستی رۆژانەی هاوڵاتیان لەهەموو روویەکەوە".\nپارێزگای کرماشان، 371 کیلۆمەتر سنوری هاوبەشی لەگەڵ دوو بەشی کوردنشین و عەرەبنشینی عێراقدا هەیە، کە 6 دەروازەی سنوری تێدا کراوەتەوە و لە ساڵێکدا نزیکەی نیوەی هەناردە غەیرە نەوتییەکان بۆ عێراق لەو سنورانەوە ئەنجام دەدرێن.\nو. مەستورە خەسرەوانی\n➕ ئەم بابەتە لەلایەن: (هاوڕێ باخەوان)ەوە لە: Jan 1 2017 8:07PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jan 1 2017 8:08PM باشترکراوە


هەواڵ / چاوپێکەوتن :: پێش 1 هەفتە  :: 655 جار بینراوە\n"بزووتنه‌وه‌ى گۆڕان له ئه‌داى حكومه‌ت ناڕازییه، به‌ڵام پاش ته‌واوبوونى ئه‌و شه‌ش مانگه‌ى بۆى دانرابوو، ده‌رفه‌تێكى ترى پێده‌ده‌ین"، ئه‌مه قسه‌ى عه‌دنان عوسمان، سكرتێرى جڤاتى نیشتمانى بزووتنه‌وه‌ى گۆڕان-ه‌و له چاوپێكه‌وتنێكى دواڕۆژدا ده‌ڵێت: "ئه‌و ره‌خنانه‌ى پێشتر له ده‌سه‌ڵات ده‌مانگرت، ئێستا رووبه‌ڕووى خۆمان ده‌بێته‌وه".\nدواڕۆژ: دۆخى سیاسى ئێستاى عێراق چۆن هه‌ڵده‌سه‌نگێنن؟ له‌م قۆناغه‌دا پێویسته كورد چۆن مامه‌ڵه بكات؟\nعه‌دنان عوسمان: ئاڵۆزه و كه‌س حه‌سوودیى پێ نابات له رووى بوونى گه‌نده‌ڵى و په‌یوه‌ندییه‌كانى له‌گه‌ڵ ئێران و ئه‌مریكا، بوونى خۆپیشاندان و بێ توانایى حكومه‌ت ئه‌وه ده‌گه‌یه‌نێت له دۆخێكى خراپدایه و ده‌وڵه‌ت متمانه‌ى خه‌ڵكى له‌ده‌ستداوه، خه‌ریكه متمانه‌ى نێوده‌وڵه‌تییش له‌ده‌ستده‌دات كه بتوانێت ئیداره‌ى خۆى بكات. كورد هاوبه‌شێكى گرنگ بوو له عێراقى دواى سه‌دام، به‌تایبه‌ت له‌كاتى بوونى كێشه‌ى گه‌وره له نێوان شیعه و سوننه‌دا، به‌ڵام كۆمه‌ڵێك خیتابى جیاواز ده‌بیسترێت كه كورد وه‌ك پێكهاته‌یه‌كى گرنگ سه‌یر نه‌كرێت، له‌ئێستادا كورد ده‌بێت ده‌رس له‌مه وه‌ربگرێت، بۆ ئه‌وه‌ى له هه‌ر مامه‌ڵه‌یه‌كدا له‌گه‌ڵ پێكهاته‌كانى عێراق، به‌تایبه‌ت له‌گه‌ڵ شیعه، له پێكهێنانى كابینه‌ى نوێ به وریاییه‌وه مامه‌ڵه بكات، سوور بێت له‌سه‌ر ئه‌وه‌ى كه شه‌ریكێكى راسته‌قینه بێت، ئه‌و كۆبوونه‌وانه‌ى له‌نێوان حیزبه‌كان و هه‌ر سێ سه‌رۆكایه‌تییه‌كه‌ى هه‌رێم ئه‌نجام ده‌درێن تا ئاستێك هه‌ست ده‌كرێت كه لێك تێگه‌یشتن هه‌یه له شێوازى مامه‌ڵه‌كردن له‌گه‌ڵ به‌غدا، به‌ڵام پێویستى به دانانى ستراتیژێكه تا له رێگه‌ى دامه‌زراوه‌كانه‌وه كارى له‌سه‌ر بكرێت.\nدواڕۆژ: عادل عه‌بدولمه‌هدى هاته هه‌ولێر و سلێمانى، بۆچى سه‌ردانى گۆڕانى نه‌كرد؟\nعه‌دنان عوسمان: په‌یوه‌ندیى به‌خۆیه‌وه هه‌یه و ئێمه كێشه‌مان نییه، گۆڕانیش هێزێكى گرنگ و كاریگه‌ره له ساحه‌كه، ره‌نگه عادل عه‌بدولمه‌هدى پێی وابێت زیاتر فراكسیۆنه‌كانى یه‌كێتى و پارتى له‌وه‌وه نزیكن، بۆیه مانه‌وه‌ى له پۆسته‌كه‌یدا به‌ند بێت به ره‌زامه‌ندیى ئه‌و دوو حیزبه‌وه، جگه له‌وه فراكسیۆنه‌كه‌ى ئێمه له به‌غدا له‌گه‌ڵ داخوازیى شه‌قامدایه ره‌نگه ئه‌مه نیگه‌رانیى لاى ئه‌و دروست كردبێت.\nدواڕۆژ: تا ئه‌م قۆناغه له‌م كابینه‌یه‌ى حكومه‌تى هه‌رێم رازیین؟\nعه‌دنان عوسمان: به‌رنامه‌ی چاكسازییمان بۆ ئاماده‌كرد، ئه‌وه‌ى ئێستا ده‌یبینین هه‌نگاوه‌كانى چاكسازى و چاككردنى گوزه‌رانى خه‌ڵك و دامه‌زراندنى گه‌نج و ده‌ستگرتن به‌سه‌ر هه‌موو داهاته‌كان و سنوورداركردنى گه‌نده‌ڵى و كارى قاچاخچێتیی، ئه‌مانه له ئاستێكى زۆر لاوازدایه، ئه‌وه‌ى كه وه‌ك گۆڕان چاوه‌ڕێمان ده‌كرد له‌م حكومه‌ته كه كابینیه‌كى به‌هێز ده‌بێت، نه‌هاته‌دى و لێى رازیى نین.\nدواڕۆژ: ماوه‌ى شه‌ش مانگتان دانا بۆ كابینه‌كه تا چاكسازیى بكات، ئێستاش باسى ناڕازیبوونى خۆتان ده‌كه‌ن له‌كاره‌كانى، كه‌واته پاش ئه‌و واده‌یه‌ى داتانناوه به نیازى چین؟\nعه‌دنان عوسمان: بڕیارى گۆڕان ئه‌وه‌یه پاش ئه‌و شه‌ش مانگه هه‌ڵسه‌نگاندن بكرێت بۆ كارنامه‌ى حكومه‌ت، ئێستاش له قۆناغى هه‌ڵسه‌نگاندنداین، ئه‌نجامه‌كه‌ى له جڤاتى گشتى گفتوگۆى له‌سه‌ر ده‌كرێت و دواتر ده‌درێته حكومه‌ت، ده‌رفه‌تێكى تر ده‌ده‌ین به‌م كابینه‌یه كه خۆى له شه‌ش مانگى تردا ده‌بینێته‌وه بۆ ئه‌وه‌ى ئه‌و پلان و به‌ڵێنانه‌ى داویه‌تى كارى له‌سه‌ر بكات، پاش ئه‌و دوو ده‌رفه‌ته گۆڕان بڕیارى خۆى له مانه‌وه یان كشانه‌وه له حكومه‌تدا ده‌دات.\nدواڕۆژ: جگه له چوار وه‌زیر و جێگرى سه‌رۆكى هه‌رێم، كۆمه‌ڵێك پۆست هه‌یه كه به‌شێكیان لاى یه‌كێتین و راده‌ستنه‌كراون، بۆچى نه‌دراون به گۆڕان وه‌ك به‌ركه‌وته‌ى هه‌ڵبژاردن؟\nعه‌دنان عوسمان: به‌ڵێنى ئه‌وه‌مان پێدرا بوو له پۆسته‌كاندا به رێژه‌ى 12% به‌ركه‌وته‌مان هه‌بێت له هه‌موو جومگه‌كاندا، بیانووى پارتى ئه‌وه‌یه كه یه‌كێتى كێشه‌ى هه‌یه و ناتوانن ده‌سته‌یه‌كى سه‌ركردایه‌تى پێكبهێنن تا له‌سه‌ر ئه‌و پۆستانه گفتوگۆى سێ قۆڵى بكرێت. جگه‌له‌وه به‌هه‌مان شێوه به‌شێكى زۆرى رێككه‌وتنه‌كه‌مان له‌گه‌ڵ یه‌كێتى جێبه‌جێ نه‌كراوه.\nدواڕۆژ: ئه‌م پاساوه‌ى پارتى قه‌ناعه‌تتان پێده‌كات؟\nعه‌دنان عوسمان: تا ئاستێك قه‌ناعه‌تپێكه‌ره، له‌به‌رئه‌وه‌ى به‌شێك له‌و پۆسته گرنگانه لاى یه‌كێتییه، جارێكى تر دابه‌شكردنه‌وه‌ى پۆسته‌كان له هه‌رێمى كوردستان پێویستى به ره‌زامه‌ندیى هه‌رسێ لایه‌نه، داواشمان له پارتى كردووه دانیشتى سێ قۆڵى بكرێت، ئێمه چاوه‌ڕێى یه‌كێتین.\nدواڕۆژ: باست له‌وه كرد تائێستا له‌م كابینه‌یه رازیى نین، به راشكاوى له كۆبوونه‌وه‌كان ئه‌مه‌تان به پارتى وتووه؟\nعه‌دنان عوسمان: وتم زۆر رازیى نین، وه‌زیره‌كانمان كارى خۆیان ده‌كه‌ن، تائاستێك سه‌ركه‌وتوو بوون له جێبه‌جێكردنى ئه‌ركه‌كانیاندا، به‌ڵام به‌شێكى گرنگ له ستافى وه‌زاره‌ته‌كان دانه‌نراون و پشكه‌كانى گۆڕان نه‌دراوه، پرۆسه‌ى چاكسازیى نه‌خراوه‌ته سه‌ر سكه‌ى خۆى، هه‌نگاوى راسته‌قینه نه‌نراوه و كێشه‌ى گه‌وره له داهاتى نه‌وت و ده‌روازه‌كاندا هه‌یه، له‌گه‌ڵ بوونى گه‌نده‌ڵیى زۆر، به ئاشكرا ئه‌مه‌مان به پارتى و حكومه‌ت وتووه.\nدواڕۆژ: ئایا متمانه‌تان به پارتى گه‌یشتووه‌ته ئاستێك كه رێككه‌وتنه‌كه‌تان له‌باره‌ى حكومه‌ته‌وه جێبه‌جێ بكرێت؟\nعه‌دنان عوسمان: بابه‌ته‌كه متمانه نییه، به‌ڵكو جگه له چاكسازى، حكومه‌ت هیچ رێگەچاره‌یه‌كى ترى نییه، ده‌بێت رووبه‌ڕووى ره‌خنه و ناڕه‌زایه‌تى خه‌ڵك ببێته‌وه یان چاكسازیى بكات، ئێمه‌ش ده‌مانه‌وێت هاوكاربین.\nدواڕۆژ: پێتوایه پێگه‌ى گۆڕان له هه‌ڵبژاردنى داهاتوودا به‌نده به سه‌ركه‌وتنى ئه‌م كابینه‌یه‌وه؟\nعه‌دنان عوسمان: به‌ڵى ئه‌داى ئه‌م حكومه‌ته و كاره‌كانمان پێگه‌ى گۆڕان له هه‌ڵبژاردنى داهاتوودا دیاریى ده‌كات، هه‌روها سه‌ركه‌وتنى گۆڕان به‌نده به‌وه‌ى تاچه‌ند له‌گه‌ڵ پره‌نسیپه‌كانى خۆیدا بێت. پێشتریش له حكومه‌ت پۆستى گرنگمان پێدرا، له‌به‌رئه‌وه‌ى سازشمان له‌سه‌ر بنه‌ماكانى خۆى نه‌كرد سه‌ركه‌وتوو بووین. پۆست، گۆڕان له پره‌نسیپه‌كانى خۆى دوورناخاته‌وه، ئێستا گره‌وه‌كه له‌سه‌ر ئه‌م پابه‌ندبوونه‌یه، ئێمه كه به‌شێكین له ده‌سه‌ڵات ئه‌و ره‌خنانه‌ى پێشتر ده‌مانگرت، له‌ئێستادا رووبه‌ڕووى خۆمان ده‌كرێته‌وه، خه‌ڵك چاوه‌ڕوانى زیاترى له وه‌زیره‌كانى گۆڕان هه‌یه، ئێستاش به‌رامبه‌ر هه‌ر كه‌موكورتییه‌ك ره‌خنه ده‌گرین، ئه‌گه‌ر له ده‌سه‌ڵاتدا سه‌ركه‌وتوو نه‌بووین هه‌موو هه‌ڵبژارده‌یه‌كمان له‌به‌رده‌مه.\nدواڕۆژ: یاساى چاكسازى له مووچه‌دا كه له په‌رله‌مانه، كاردانه‌وه‌ی زۆرى لێكه‌وته‌وه و راى گشتییش ره‌تیده‌كاته‌وه، ئایا گۆڕان به‌م شێوازه لێى رازییه؟ ئه‌گه‌ر به‌و شێوه‌یه تێپه‌ڕێنرێت، دواتر چۆن وه‌ڵامى خه‌ڵك ده‌ده‌نه‌وه؟\nعه‌دنان عوسمان: ئه‌مه ته‌نیا به‌شێكه له پرۆژه‌ى چاكسازیى، فراكسیۆنى گۆڕان له‌گه‌ڵ ئه‌م شێوازه‌ى پرۆژه‌یاساكه‌دا نییه.\nدواڕۆژ: به‌ڵام ئه‌ندامانتان له لیژنه‌ى دارایى واژۆیان له‌سه‌ر كردووه؟\nعه‌دنان عوسمان: له‌سه‌ر یاساكه واژۆ كراوه، به‌ڵام تێبینى هه‌یه له‌سه‌ر ئه‌و بڕگانه‌ى كه كێشه‌ى له‌سه‌ره، كێشه‌مان له‌سه‌ر كۆى یاساكه نییه، به‌ڵكو چه‌ند بڕگه‌یه‌كیه‌تى. پرۆژه‌كه وه‌ك هه‌نگاوێك بۆ چاره‌سه‌ر به گرنگ و پێویست ده‌زانین، به‌ڵام ده‌بێت له قازانجى خه‌ڵك ده‌ستكاریى بكرێت.\nدواڕۆژ: ئایا له‌گه‌ڵ خانه‌نشینبوونى په‌رله‌مانتار و و وه‌زیردان؟\nعه‌دنان عوسمان: به‌ڵى به‌پێى یاسا، یاساكه‌ى عێراق گونجاوه چونكه ته‌مه‌ن و ساڵى خزمه‌تى دیاریى كردووه، به‌ڵام خانه‌نشینبوون له‌ته‌مه‌نى گه‌نجیدا و دروستكردنى هێزێكى بێكار ئێمه له‌گه‌ڵیدا نین.\nدواڕۆژ: چۆن ده‌ڕواننه پێگه و رۆڵى ئۆپۆزسیۆن له هه‌رێم؟ بۆچى په‌یوه‌ندییه‌كانتان له‌گه‌ڵ كۆمه‌ڵ وه‌ك پێشتر توندوتۆڵ نییه؟\nعه‌دنان عوسمان: په‌یوه‌ندییه‌كانمان له‌گه‌ڵ كۆمه‌ڵى ئیسلامى و یه‌كگرتوودا باشن و تێگه‌یشتن هه‌یه له‌نێوانماندا، پێمانوتوون ئاماده‌ین له ده‌سه‌ڵاتدا نوێنه‌رایه‌تى به‌رژه‌وه‌ندییه‌كانى ئه‌وان بكه‌ین، بوونى ئۆپۆزسیۆنێكى یه‌كگرتوو گرنگه كه هێزێكى كاریگه‌ر بێت بۆ پرۆسه‌ى دیموكراسى و چاكسازى، پێویسته له هه‌موو پرسێكى گرنگ و چاره‌نووسسازدا به‌شدارییان پێ بكرێت.\nدواڕۆژ: ده‌وترێت به‌رپرسانى گۆڕان له حكومه‌ت یان دواى نه‌مانیان له پۆسته‌كانیان، جگه له خۆده‌وڵه‌مه‌ندكردن و كڕینى ڤێلا و باخ و ئۆتۆمبێلى گرانبه‌ها هیچى تریان نه‌كردووه بۆ ئه‌وه‌ش چه‌ندین نموونه‌ى ئاشكرا هه‌یه، ئایا گۆڕان بۆچى ئه‌مانه ناداته دادگا؟ ئایا نه‌وشیروان مسته‌فا ئه‌مه‌ى له ئێوه ده‌ویست؟\nعه‌دنان عوسمان: ئه‌وه‌ى له‌سه‌ر پۆسته‌كه‌ى و به سوود وه‌رگرتنێكى نایاسایى له ماڵى گشتى، خۆى ده‌وڵه‌مه‌ند ده‌كات، ده‌بێت گۆڕان و داواكارى گشتى و دیوانى چاودێرى لێپێچینه‌وه‌یان له‌گه‌ڵدا بكه‌ن، له‌ناو گۆڕان-دا باسمان كردووه كه هیچ كه‌سێك مه‌عسوم نییه و حه‌سانه‌ى نییه به‌رامبه‌ر هه‌ر كارێكى گه‌نده‌ڵى كه كردوویه‌تى، داوامان له ده‌سته‌ى نه‌زاهه و خه‌ڵك و دیوانى چاودێریى كردووه هه‌ر به‌رپرسێكى ئێمه دۆسیه‌ى گه‌نده‌ڵیى هه‌یه، هاوكار و پشتیوانیان ده‌بین بۆ لێپێچینه‌وه، وه‌ك حیزبیش لێكۆڵینه‌وه و لێپێچینه‌وه له‌و كه‌سانه ده‌كه‌ین، بۆیه ئه‌وه‌ى له‌ئێستادا یان پێشتر پۆستى هه‌بووه، خۆى پێ ده‌وڵه‌مه‌ند كردووه له‌ناو گۆڕاندا به‌ر نه‌فره‌ت ده‌كه‌وێت و لێپێچینه‌وه‌ى له‌گه‌ڵدا ده‌كرێت.\nدواڕۆژ: به‌ڵام ناوى ئه‌و كه‌سانه دیاره كه له گه‌نده‌ڵییه‌وه گلاون، بۆچى گۆڕان لێى بێده‌نگه؟\nعه‌دنان عوسمان: گۆڕان رێكارى گرتووه‌ته‌به‌ر، داواشمان كردووه هه‌ر كه‌سێك به‌ڵگه‌ى هه‌یه له‌سه‌ر هه‌ر كه‌سێكى ئێمه بیخاته به‌رده‌ستى گۆڕان، ئه‌و كاته به‌جددى ئیجرائات به‌رامبه‌ر ئه‌و كه‌سانه ده‌كرێت.\nدواڕۆژ: كه‌ى كه‌ناڵه نوێیه‌كه‌ى گۆڕان ده‌كرێته‌وه؟\nعه‌دنان عوسمان: كۆمپانیاى وشه سه‌رقاڵى دروستكردنه‌وه‌ى ده‌زگاكانى خۆیه‌تى، شه‌و و رۆژ كارده‌كه‌ین بۆ دامه‌زراندنى ته‌له‌فزیۆنێكى مۆدێرن له‌ژێر ناوێكى تردا و به ستافێكى تازه و شێوازێكى ترى كاركردن، ته‌نیا ئۆپۆزیسیۆن نابێت، به‌ڵكو هه‌واڵیى دەبێت و راستییه‌كان به خه‌ڵك دەگه‌یه‌نێت، كردنه‌وه‌ى په‌یوه‌سته به باشبوونى دۆخى دارایى كۆمپانیاى وشه، به‌ڵام ئه‌گه‌ر هه‌یه له وه‌رزى به‌هاردا ده‌ست به په‌خش بكات.


زیان ده‌گه‌یه‌نێت به دڵ\n5 رۆژ پێش ئێستا ژمارەی بینراو 421\nله‌ڕێی توێژینه‌وه‌یه‌كی نوێوه زانا ئه‌مه‌ریكیه‌كان گه‌یشتونه‌ته ئه‌و ئه‌نجامه‌ی ئه‌و كه‌سانه‌ی ڕۆژانه بۆ ماوه‌ی چه‌ند كاتژمێرێكی درێژ كار ده‌كه‌ن ئه‌وه مه‌ترسی له‌سه‌ر لێدانه‌كانی دڵیان دروست ده‌بێت.\nتوێژه‌ره‌وه‌كان ئاماژه بۆ ئه‌وه ده‌كه‌ن ئه‌و كاته‌ی كه‌سێك به به‌رده‌وامی ڕۆژانه بۆ ماوه‌یه‌كی درێژ كاربكات ئه‌وه لێدانه‌كانی دڵیان كێشه‌ی تێده‌كه‌وێت و ئه‌مه‌ش ئه‌گه‌ری توشبونیان به جه‌ڵته‌ی دڵ و مێشك زیاد ده‌كات و ئه‌م دوو حاڵه‌ته‌ش ده‌بنه هۆی مردنی كتوپڕ.\nسه‌باره‌ت به‌م بابه‌ته ڕێكخراوی ته‌ندروستی جیهانی " ماندوێتی زۆر" ی وه‌ك نه‌خۆشی ناساندوه و ئه‌گه‌ر كه‌سه‌كه چاره‌سه‌ری خۆی نه‌كات ئه‌وه به‌رده‌وام هه‌ست به بێهێزی و نه‌مانی ووزه ده‌كات و به‌هۆیه‌وه دڵ به سستی خوێن ده‌نێرێت بۆ جه‌سته ئه‌مه‌ش ئه‌گه‌ری خێرابوونی لێدانه‌كانی دڵ زیاد ده‌كات چونكه به ماندوبونێكی زۆر خوێن ده‌نێرن بۆ ئه‌ندامه‌كانی له‌ش و له پێناو ته‌ندروستی دڵت باشتر وایه دوور بكه‌ویته‌وه له ماندوێتی زۆر و ئه‌وه‌نده كار بكه‌یت كه له تواناتدا هه‌یه بۆ ئه‌وه‌ی له مردنی كتوپڕ دووربیت.


ئەبوبەکر جاف : بۆ هیوا قادر و كتێبی سەفەر نامە . – WTARIKURD\nئەوەی ئێستا ڕوودەدات لە ئاستی میللی و جەماوەریدا ، مانێڤستی هەڵهاتن و هەڵگەڕانەوەیە لە ڕاپەڕین و دروشم و بەڵێن و ئەكتەرو دەرئەنجامەكانی .\nمێژووی سیاسی ئێمە لە ” دوو بۆ سێ ” ڕووداو زیاتر تێناپەڕێت . ڕوداوی سیاسی بەو مانایەی پەیوەندی بە ژیانی سیاسی ئێمەو فەزاو كایەی سیاسییەوە بێت . شۆڕشی ئەیلول وەك ئەكتێك كە ، لە ٧٥ ئاوا بوو ، بەڵام ڕوداوێكی ناوازەو دەگمەن و دانسقەی سیاسی بوو . گرنگی ڕوداوێكیش لە دانسقەیی و دەگمەنی بوونیدایە . ئەكتێكی داهێنراو جیاواز لە ئەكتی پێش خۆی . شۆڕشی ئەیلول ئەكتێك بوو لە ناو مۆدێرنیتێ و گوتارێكی سیاسی كوردی جیاواز كە توانی لەو دیو ناوچەگەرایی و لۆكاڵیبوون و قەبیلەو خێڵەوە ئەكت و ڕێكخستن و گردبوونەوەیەكی میللی بخولقێنێت كە لە پێش خۆیدا بەم شوناس و ڕێكخستن و گوتارو سەرمایەو شەرعییەت و حیكایەتەوە بوونی نەبوو .\nپاش ٧٥ ڕوودسوێك نابینین تا ڕاپەڕین ، هێشتاكە ڕاپەرین قۆستنەوەی هەلومەرج و بەرهەمهێنان و سودوەرگرتن بوو لە هەلومەرجێك ، بەڵام شۆڕشی ئەیلول خولقاندنی ئەكتی سیاسی بوو . ڕاپەرین ڕوداوێكە بوو ئەویش تەواو بوو ، دوا نەفەس و دوا هەناسەی ئەكتی ڕاپەڕینی ئێمە لە دوو هەزارو سەرەتای دوو هەزاری میلادیدا بە كۆتا گەیشت . لەوێدا ئیدی نەوە و ئەكتێك دەخولقێت كە ، سەر بە سەرمایەو شەرعییەت و زمان و حیكایەت و چیرۆك و ئەكتەرەكانی ڕاپەڕین نییە . بەڵام كارەساتەكە لەوێدا بوو دەسەڵاتی سیاسی ئێمە نەیدەویست دان بنێت بە تێپەڕین و تێپەڕاندنی خەیاڵێك كە ، بە خۆر ڕا دەكێشرا بە ئامانجی درێژبوونەوەی خودی ئەكتەرەكانی پێش ڕاپەڕین و ناو ڕاپەڕین . ڕاپەڕین بۆ دەیەیەك دەچێت چ سەروكارێكی لە گەڵ ئاستە جەماوەری و میللی و حیكایەتەكانی ژیانی ڕۆژانەی ئێمەدا نەماوە ، تەنیا وجودی حیكایەت و سەرمایەی ڕاپەڕین لای نوخبەیەك لە دەسەڵاتدارانی سیاسی دونیای ئێمەیە ، ئەم مانەوەو ڕاكێشان و فو تێكردنە هەڵوەستەو وەستان و دەرگیربوون و پابەندبوونی نیشتمانی و نەتەوەیی و مۆرالی نەبوو ، بەڵكو شەرعییەت وەرگرتن و دەسبەردارنەبوونی نوخڤەی سیاسی ئێمە لەوەی كۆتایی پێ نەیەت و بە كەر نرخێك بێت خۆی درێژ بكاتەوەو دەسكەوت و ئیمتیازی زیاتری ڕەمزی و مەعنەوی و مادی دەسەربەر بكات و زیاتری بكات و پارێزگاری لەوە بكات كە ، لە دەستیدایە . مامەڵەكردنی پاش دوو هەزار لە گەڵ تۆژەكانی یادكردنەوەی ڕاپەڕین هیچ سەروكارێكی بە ڕاپەڕین و بە حوزورهێنانەوەی تەقس و سروت و دۆخی ڕاپەڕینەوە نەبوو ، بەڵكو وەك پشویەكی بەهارانە بۆ گەشت و گوزار و خۆشی و شادی و چێژێك كە ، بە هیچ شێوەیەك پەیوەندی بە ڕاپەڕین و ئەكتی ڕاپەڕینەوە نییە .\nڕۆژە پشوكانی مانگی ئادار بۆ نەوەی نوێ هەناسەو نەفەس وەرگرتنێك بوو لەوەی دەوامی دام و دەخگاكان نییەو لە ماڵەوەین و بە ئارەزووی خۆمان بەیانییەكەی لە خەو هەڵدەسین . جا گەمژەیی و وەهمی دەسەڵاتی سیاسی ئێمە لەوێدابوو وایدەزانی ئیمە ڕۆحییەن هۆگرین بە ڕاپەڕین و یادكردنەوەكانییەوە . لە پاش دوو هەزار هەڵگەڕانەوە بە فۆرم و دەركەوتنی جیاواز بەرانبەر ڕاپەڕین ڕویدا، هەڵهاتن بۆ دەرەوە ، كەمبوونەوەی بەشداریكردن لە هەڵبژاردنەكان ، نەچوون بۆ ئاهەنگ و كۆڕو كۆبوونەوە سیاسییەكان ، دەركەوتنی زمانی سیمبۆلی و ڕەمخی و موفرەدەی دیكە لە ژیسنی ڕۆژانەماندا ، هەڵهستن لە فەزای واقع و ڕۆچوون بە باو فەزسی مەجازیدا ، پەیوەندی بازرگانیانە بە حزبەوە،چوونە ناو حیكایەتی ژیانی تایبەت و دەركەوتەكانی، دەركەوتنی دێوازی دیكەی جیاوازی مامەڵەكردن و دووركەوتنەوە لە ژیانی سیاسی و دەركەوتنی ستایلی دیكەی ژیانكردن و پەیوەندی ئینسانی و پەیوەندی ئینسانی ئێمەو سیاسەت ، دەركەوتنی ئەكتی یاخیبوون و هەڵگەڕانەوە لە دەسەڵاتی سیاسی ….ستسیژی جل و بەرگ و خمانی مامەڵەو ئاخافتن و گفتو گۆ …. بەڵام گەمژەیی دەسەڵاتی سیاسی ئێمە بەرانبەر ئەم ئەكتە نوێیە لەوێدا بوو كە وەك ئینحراف و لادان و دەرچوونی حاڵەتی و نەشاز وێنای دەكرد . یان مەحكومی دەكرد بە فەوزەوییەت و بێباكی و دووركەوتنەوەو ڕەشبینی و بێباكی .\nدەسەڵاتی سیاسی ئێمە لە ناو غرورو جەهل و لیشاوو لافاوی هاتنی پارەدا ئەمانەی لە بیرچوو ، گەمژەیی و حەماقەتی دەسەڵاتی سیاسی ئێمە نەیدەزانی ئەمە درزە ، دابڕانە ، ئەكتێكی نوێی سۆسیۆ – سیاسییە كە هەر دەبێت ببێت بە دیاردەو بە كولتورو بە میللی و جەماوەری . ئێستا ئێمە ڕێك لە ناو هەڵگەڕانەوەیەكی دەستەجەمعی و گەورەداین لە بەرانبەر ڕاپەڕین . ڕاپەڕین بۆ ئێستای نەوەیەك وەك چیرۆكێكی ساردوسڕیش تاقەتی گوێ لێگرتنمان نییە . لە لایەكی دیكەوە ، سەرباری بێباكی و خەمساردی چەند نەوەیەك بەرانبەر بە ڕاپەڕین پرسیاری چۆنێتی هەڵگەڕانەوە لە ڕاپەڕین سەری هەڵداوە ، ڕاپەڕین جاش كردی ، ڕاپەڕین كۆمەڵێك شاخاوی هێناو ژیان و ستایلی ژیانی ئێمەی تێكدا ، ڕاپەڕین ئەكتی سیاسی نەبوو ، ڕاپەڕین بە ئاودیوكردنی ژێرخانی ئابووری ئێمە لە شۆفڵ و كارگەكان و شەڕی ناوخۆو دوو ئیدارەیی و سێ ئیدارەییدا دەركەوت . واتە ڕاپەڕین لە گوێپێنەدان و وەلاخستنەوە بوو بە سوژەی ” كتێبێكی ڕەشی ڕاپەڕین و كتێبی ڕەشی شۆڕشی كوردی ” . ڕاپەڕین لە یادكردنەوەوە گۆڕا بە ڕاپەڕین دژی ڕاپەڕین لەناو ڕۆژەكانی یادكردنەوەی ڕاپەڕینی ئیمەدا .\nلاوک کونجرینی : لاهور شێخ جەنگی چۆن باسی بەرزانی دەکات ؟ .


ئه‌نجومه‌نی ئاسایشی هه‌رێمی کوردستان …. | Denegkan\nHome گشتی ئه‌نجومه‌نی ئاسایشی هه‌رێمی کوردستان ….\nPosted By: شاخه‌وانon: July 20, 2012 In: گشتیNo Comments\nکورد پێویستی بەدەوڵەتی نیشتمانییە نەک نەتەوەیی!


میسی و سوارێز و نیمار 180 خولەك گۆڵیان نەكرد.. لە یارییەكی تریشدا ئەمە روویدابوو\nیانەی بەرشەلۆنەی ئیسپانی شەوی رابردوو بەبێ گۆڵ لەگەڵ یانەی یۆڤانتۆسی ئیتاڵی یەكسان بوو، بەم ئەنجامەش لە قۆناغی 8ی خولی یانە پاڵەوانەكانی ئەوروپا دوورخرایەوە.\nئەوەی جێگەی سەرنج بوو لە هەردوو یارییەكەدا ماوەی 180 خولەك هەرسێ هێرشبەرەكەی یانەی بەرشەلۆنە كە بە هێزترین هێڵی هێرشبردن لە جیهاندا دادەنرێن، نەیتوانی هیچ گۆڵێك تۆمار بكەن.\nیانەی بەرشەلۆنە ئەمە دووەمجارە لە مێژووی خولی یانە پاڵەوانەكانی ئەوروپا لە یاریی چوون و هاتندا نەتوانێ گۆڵ تۆمار بكات، پێشتریش لە ساڵی 2013 تووشی هەمان دۆخ بەرامبەر یانەی بایرن میونشنی ئەڵمانی ببووەوە.\nلەو ساڵەدا كە یانەی بایرن میونشن ناسناوی خولی یانە پاڵەوانەكانی ئەوروپای بردبووەوە، لە قۆناغی پێش كۆتاییدا لە یاریی چوون بە ئەنجامی 4 گۆڵی بێ بەرامبەر لە یانەی بەرشەلۆنەی بردبووەوە، لە یاریی گەڕانەوەشدا لەنێو یاریگەی كامپ نوو بە 3 گۆڵ یارییەكەی بردبووەوە.\nئەمە لە كاتێكدایە كە هەرسێ هێرشبەرەكەی یانەی بەرشەلۆنە تەنیا لەم وەرزەدا لەسەرجەم پاڵەوانیەتییەكاندا خاوەنی 92 گۆڵن كە 18 گۆڵیان لە خولی یانە پاڵەوانەكانی ئەوروپا تۆمار كراون.


باشماخ.. ده‌ست به‌سه‌ر زیاتر له چوار هەزار كیلۆگرام دووگی نایاساییدا گیرا\n:: PM:05:53:18/05/2020 \nله مه‌رزی نێوده‌وڵه‌تیی باشماخ، رێگه له هاورده‌كردنی بڕی زیاتر له چوار هه‌زار كیلۆگرام دووگی نایاسایی گیرا، كه له‌ناو ئۆتۆمبێلێكی بارهه‌ڵگردا و له‌ژێر، باری باینجاندا، شاردرابووه‌وه و خاوه‌نه‌كه‌ی هه‌وڵی هێنانه ناو خاكی هه‌رێمی كوردستانی دابوو.\nبه‌پێی راگه‌یاندراوێكی یاریده‌ده‌رێتی ئاسایشی باشماخ كه وێنه‌یه‌كی دراوه‌ته "وشه" ئاماژه به‌وه‌كراوه، له‌لایه‌ن هێزه‌كانی یاریده‌ده‌رێتی ئاسایشی باشماخ توانرا ده‌ست بگیرێت، به‌سه‌ر ئۆتۆمبێلێكی بارهه‌ڵگردا، كه باری میوه‌ی بار كردبوو.\nئه‌وه‌یش ئاشكرا كراوه، ئه‌و ئۆتۆمبێله بارێكی باینجانی پێ بووه و له ئێرانه‌وه هاتبووه ناو مه‌رزی باشماخ و له‌ناو باره‌كه‌دا به‌شێوه‌ی شاراوه، بڕی چوار هه‌زار و 240 كیلۆگرام دووگی تێدا بووه.\nرێگرتن له‌م هه‌وڵه نا یاساییه له‌و كاته‌دا بووه كه كارمه‌ندانی ئاسایشی باشماخ پشكنینیان بۆ ئۆتۆمبێله‌كه كردووه\nئه‌وه‌یشی خسته‌ڕوو، رێگرتن له‌م هه‌وڵه نا یاساییه له‌و كاته‌دا بووه كه كارمه‌ندانی ئاسایشی باشماخ پشكنینیان بۆ ئۆتۆمبێله‌كه كردووه و رێگه‌یان نه‌داوه خاوه‌نه‌كه‌ی بیباته خاكی هه‌رێمی كوردستانه‌وه و خاوه‌نه‌كه‌شی رووبه‌ڕووی یاسا كراوه‌ته‌وه و به‌پێی یاسا مامه‌ڵه‌ش له‌گه‌ڵ باره‌كه كراوه.\nمه‌رزی نێوده‌وڵه‌تیی باشماخ، ده‌كه‌وێته سنووری پارێزگای سلێمانییه‌وه و نزیكه‌ی شه‌ش كیلۆمه‌تر له شارۆكه‌ی پێنجوێنه‌وه دووره و له دوای سه‌رهه‌ڵدانی كۆرۆنا له هه‌رێمی كوردستان، ته‌نیا رێگه به‌ئه‌نجامدانی كاروباری بازرگانی له‌نێوان هه‌رێمی كوردستان و ئێران، له چوارچێوه‌ی رێكار و هه‌نگاوه خۆپارێزیه‌كانی حكوومه‌تی هه‌رێم دراوه و كاروباری گه‌شتیاری تیا وه‌ستێندراوه.


له‌كه‌ركوك سه‌ركرده‌یه‌كی داعش ده‌ستگیر ده‌كرێت\nوه‌زاره‌تی ناوخۆی عێراق ده‌ستگیركردنی سه‌ركرده‌یه‌كی تیرۆریستانی داعشی له گه‌ره‌كی قادسیه‌ی شاری كه‌ركوك راگه‌یاند.\nلیوا سه‌عد مه‌عن، وته‌بێژی وه‌زاره‌تی ناوخۆی عێراق، له به‌یانامه‌یه‌كدا، كه وێنه‌یه‌كی ده‌ستی (هه‌واڵ) كه‌وتوه، رایگه‌یاند:”مه‌فره‌زه‌كانی به‌ڕێوه‌به‌رایه‌تی هه‌واڵگری و دژه‌تیرۆری سه‌ر به ئاژانسی هه‌واڵگری و لێكۆڵینه‌وه‌ی فیدراڵی له وه‌زاره‌تی ناوخۆ، یه‌كێك له سه‌ركرده‌كانی تیرۆریستانی داعشیان له گه‌ره‌كی قادسیه‌ی كه‌ركوك ده‌ستگیركردوه”،\nلیوا سه‌عد مه‌عن، له به‌ینامه‌كه‌دا راشیگه‌یاندوه:” ئه‌و سه‌ركرده‌یه‌ی داعش له‌لایه‌ن دادگاوه داوكراوه به‌تۆمه‌تی تیرۆر”، هه‌روه‌ها ئاماژه‌ی بۆ ئه‌وه‌شكردوه:”تاونبار كه‌سی نزیكی حاكمی سه‌ربازی تیرۆریستانی داعشه له ناحیه‌ی سلێمان به‌گ”.\nهه‌روه‌ها له به‌ینامه‌كه‌دا هاتووشه:”تاونباره‌كه له دوای ده‌ستگیركردنی به‌مه‌به‌ستی لێكۆلێنه‌وه ره‌وانه‌ی دادگا كراوه”.\n 817 جار بینراوه\n12/22/2018 3:49:05 PM


17/7/2018 04:49 PM\nمامۆستا شێخ محەمەدی خاڵ كوڕی شێخ عەلی كوڕی شێخ ئەمینی خاڵه، بەپێنج پشت دەگاتەوه به مەلا مستەفای موفتی بابانەكان، مەلا مستەفای باپیره گەورەی شێخ محەمەدی خاڵ پاش گواستنەوەی میرنیشنی بابان له قەلاچوالانەوه بۆ سلێمانی، ساڵی 1784 لەگەڵ خۆیدا دەستنووسەكانی هێناوه، ئەو دەستنووسانه له باپیره گەورەیەوه، كه "مەلا ئەبوبەكری موسەنیفه" بۆی ماوەتەوه، ئێستا مێژووی بەشێك له دەستنووسەكانی شێخی خاڵ، كه نزیكەی 636 دەسنووسه دەگەڕێتەوه بۆ چوارسەد ساڵ لەمەوبەر.\nمامۆستا خاڵ له ساڵی 1904 لەشاری سلێمانی له بنەماڵەیەكی ئایینی ناوداری كوردستان لەدایكبووه، له ساڵی 194 باوكی بەنەخۆشی كۆچی دوایی دەكات، باپیری "حاجی شێخ ئەمینی خاڵ"، كه پیاوێكی ناوداری خواپەرست بووه، خاڵ و هەر چوار براكەی بەخێو كردووه، سەرەتای خوێندنی لای باپیری بووه و له قوتابخانەی باپیریدا بەڕاستگۆیی و دەستپاكی و خواپەرستی و ڕازیبوون و دووركەوتنەوه له هەڵپەی جیهان پەروەرده بووه. مامۆستای خاڵ هەر له منداڵییەوه ئەوینی خوێندن و نووسین و خولیای پەرتووك و دەستنووس بووه، بەشی زۆری خوێندنی لای مامۆستا شێخ عومەری قەرەداغی بووه، كه زانایەكی ئایینی بەناوبانگ بوو، نەك هەر له كوردستاندا، بەڵكو لەناو زانا ئایینیه عەرەبەكانی ئێراقیشدا، بەشێكیش له خوێندنی لای مەلا حوسێنی پیسكەندی و شێخ جەلالی قەرەداغی بووه.\nلەساڵی 1931 باپیری كۆچی دوای دەكات، ئەحمەد بەگی تۆفیق بەگ لەوسەردەمەدا بەڕێكاری سولێمانی بووه، ئاهەنگێكی گەوره له مزگەوتی حاجی شێخ ئەمینی خاڵ ساز دەكات، كه زۆربەی پیاو ماقووڵانی سلێمانی بانگهێشت دەكرێن و هەر لەم ئاهەنگەدا بەفەرمانی فەڕمیی شێخ خاڵ دەكرێت به پێشنوێژ و وانەبێژی مزگەوتەكەی باپیری.\nله كۆتایی ساڵی 1931 تا كۆتای ساڵی 1938 بەو‌انەوتنەوه و پڕۆژەی دانانی فەرهەنگی خاڵ و ڕێزمانی كوردی و چەند پەرتووكێكی ئایینی وەك "فەلسەفەی ئایینی ئیسلام و ژیانی پێغەمبەر"ەوه سەر‌قاڵ دەبێت. هەر لەم ماوه كورتەدا دوو پەرتووك بەچاپ دەگەێنێت، پاشان لەساڵی 1939 لەلایەن شالیارێتی دادەوه بانگەواز دەكرێت بۆ پێویستی چەند قازییەك، ئەویش بەشێوەی تاقیكردنەوه.\nشێخ خاڵ یەكێك دەبێت لەوانەی تاقیكردنەوه ئەنجامدەدات و پلەی یەكەمی بەدەست دەەێنێت. بەفەرمانی پادشایەتی دەكرێت به قازی و له هەڵەبجه دادەمەزرێت، ئیتر ناچار دەبێت دووربكەوێته لەوانه وتنەوه، له ژیانی فەرمانبەرێتیدا یەكێك بووه له قازییه ناوداره شارەزاكانی ئێراق و له ماوەی 28 ساڵ كار وەك قازی له "چەمچەماڵ و سولێمانی و كەركووك و مووسڵ" ئەنجامداوه.\nلەساڵی 1962دا لەناو هەموو قازییەكانی ئێراقدا هەڵبژێراوه به ئەندامی دادگای جیاكردنەوەی شەرعی له بەغدا، لەم ماوه زۆرەدا جێ پەنجەی له شالیارێتی داددا دیار و ناسراو بووه، بەوەی كه بەهیچ جۆرێك لەیاسا و شەریعەت لاینەداوه، هەرچەنده چەند جارێك لەلایەن كاربەدەستانی زۆر گەورەوه فشاریان خستۆته سەر بۆ ئەوەی لەیاسا لابدات، بەڵام بێ سوود بووه.\nشێخی خاڵ لەبەرئەوەی نووسەرێكی خاوەن بیرولێهاتوو بووه، خاوەنی بەرهەمی زۆر و بەكەڵك بووه، بۆیه یەكێكه لەو كورده زۆردەگمەنانەی كه له زۆر زووەوه بووه به ئەندام له كۆڕی زانیاری ئێراقدا، تەنها خوالێخۆشبوو "تۆفیق وەهبی بەگ" لەپێش ئەوەوەیه لەمبوارەدا، شێخی خاڵ لەساڵی 1953وه ئەندامی كۆڕی زانیاری ئێراق بووه و له ساڵی 1972ەوه جێگری سەرۆكی كۆڕی زانیاری كوردیش بووه، جێ پەنجەی زۆر دیاره له هەردوو كۆڕەكەدا، بەرهەمەكانی باشترین بەڵگەن لەم ڕووەو‌ه و توانیوەتی خزمەتی نەتەوەكەی بكات له بواری ڕۆشنبیریدا و لەڕێی هەردوو كۆڕی زانیارییەوه ناوی گەوره پیاوانی كورد بگەیەنێ بەجیهان، وەك "موفتی زەهاوی"، كه باویكی شاعیری گەورەی بەناوبانگ "جەمیل سدیق زەهاوی"یه، هەروەها "بێتوش"، "شێخ ئەحمەد فائیز بەرزنجی"، "بابەتایەری هەمەدانی"، "مەلا محەمەدی خاكی" و چەندین زانای دیكەی ناودار.\nمامۆستای خاڵ كەسایەتیەكی كۆمەڵاتی ڕەوشت جوان و زمانپاك و دڵفراوان و مێشك كراوەو لەسەرخۆ بووه و تاڕادەی خواپەرستی باوەڕی بەڕاستگۆیی و لێبووردن و ڕێزگرتن له ماف و دادوەری هەبوو، لەو باوەڕەدا بوو، كه كوردایەتی خواپەرستییه، بۆیه لەناخی دەروونییەوه دژی هەموو جەور و ستەمێك بوو، كه له نەتەوەكەی دەكرا.\nیەكەم وتاری كه گۆڤاری گەلاوێژدا له كانوونی دووەمی 1940دا لەژێرناونیشانی "خۆشەو‌یستی نیشتمان" دایه كەسانی تر، ئەگەر تەنیا هەستی نەتەوایەتی هاندەربوایه بۆ بەربەرەكانی ئەو ڕژێمانەی كه بەردەوامبوون له كاولكردنی كوردستان و زەوتكردنی خاكی كوردستان، مامۆستا شێخ محەمەدی خاڵ لەگەڵ هەستی نەتەوایەتیدا هەستی ئایینیش ڕۆڵێكی گەورەی هەبوو له زیادكردنی گڕ و بڵێسەی تۆڵەسەندن تێیدا بەرامبەر به دوژمنانی كورد و كوردستان، و لەو باوەڕەدا بوو، كه دەبێت ئایین ئاوێتەی نیشتمانی و نەتەویەتی بێت و خەباتی نیشتمانیش پێویستیەكی ئایینی بێت.\nشێخ محەمەد خاڵ ڕۆژانه 10 كاژمێر بەنووسین و خوێندنەوەوه سەرقاڵ دەبوو، لەسەر ئەم پڕۆگرامەش تامردن هەر بەردەوام بوو، سەرەتای خوێندنەوەی له دەمەوبەیانیەكی زووەوه تا نزیكی نیوەڕ‌ۆ، كه دەیكرده نزیكەی 6 كاژمێر لەجیهانی پەڕتووك و دەستنووسدا و دوانیوەڕوانیش پێش ئەو‌ەی بڕوات بۆ مزگەوت 3 كاژمێر له خوێندنەوه و پێداچوونەوەی ئەو پەرتووكانەی، كه لەژێر چاپدابوون و ڕاستكردنەوەی هەڵەكانیان، شەوانەش پێش نووستن ماوەی كاژمێرێك به خوێندنەوەوه خەریك دەبوو، له ناوەڕاستی حەفتاكانەوه تەنها یەك چاوی مابوو و بەردەوام زەڕەبینی بەكاردەهێنا بۆ خوێندنەوه و هەندێك جار پێیان دەگوت: "كەوتویتەته تەمەنەوه و ئیتر ئەوەنده خۆت ماندوومەكه" له وڵامدا دەیگوت: "تەندروستیم بەنده بەخوێندنەوه و نووسینەوه، ئەگەر دوورم بخەنەوه لێی، نەك هەر تەندرووستم خراپ دەبێت، بەڵكو لەوانەشه بمرم، من وەك ماسی چۆن، كه له ئاو دەرت هێنا دەمرێت، منیش گەر دوورم بخەنەوه له پەر‌تووك و نووسین ئەوا دەبێ ماڵئاواییتان لێبكەم، بۆ نیوه چاوەكەشم، تو خوا چاوێك لەم ڕێگایەدا كوێر نەبێت بۆچی باشه؟"\nمامۆستای خاڵ له ڕۆژی 1989.07.15دا ماڵئاوایی له جیهانی زانست و زانیاری كرد و بەره و جیهانی كۆتایی كەوتەڕێ، مامۆستا شێخ محەمەدی خاڵ له دوای خۆی 40 پەرتووكی لەچاپدراوی بەجێهێشتووه، كه زانستەكانی "لێكدانەوه، زمانەوانی، وێژەیی، بانگخوازی، مێژوویی،....هتد" له خۆی دەگرێت.


حزبی سۆسیالیست به وه‌رگرتنی وه‌زاره‌تێك به‌شداری حكومه‌ت ده‌كات\nوته‌بێژی حیزبی سۆسیالیست دیموكراتی كوردستان رایگه‌یاند، له دواین كۆبونه‌وه‌ی سه‌ركردایه‌تیی حیزبه‌كه‌یاندا پێشنیاری پارتی دیموكراتی كوردستان بۆ به‌شداریی سۆسیالیست له حكومه‌ت و وه‌رگرتنی پۆستی وه‌زاری په‌سه‌ند كراوه‌و بڕیار دراوه به‌شداریی كابینه‌ی نوێی حكومه‌تی هه‌رێمی كوردستان بكه‌ن.\nئاوێنه: به‌ختیار كه‌ریم، وته‌بێژی حیزبی سۆسیالیست دیموكراتی كوردستان، به ماڵپه‌ڕی ره‌سمی پارتی راگه‌یاند"حیزبی سیۆسیالیست پێشنیاری پارتی بۆ به‌شداری له كابینه‌ی نوێی حكومه‌تی هه‌رێمی كوردستانی په‌سه‌ند كردوه و له كابینه‌ی نوێی حكومه‌تی هه‌رێمی كوردستاندا به‌شداری ده‌كه‌ین."\nله‌باره‌ی ئەوەی کە چ وه‌زاره‌تێكییان پێ ده‌درێت، به‌ختیار كه‌ریم گوتی"پارتی پێشنیاری پۆستی وه‌زاره‌تی خزمه‌تگوزاریی بۆ ئێمه كردوه، به‌ڵام وه‌زاره‌ته‌كه تا ئێستا دیاری نه‌كراوه، ماوه‌ته‌وه بۆ كاتی سه‌ردانی ڕاسپێردراو بۆ پێكهێنانی حكومه‌ت بۆ لامان، ئه‌وكات ناوی ئه‌و وه‌زاره‌ته‌كه‌مان پێ ده‌درێت، كه وه‌ری ده‌گرین."\nله‌باره‌ی ئه‌وه‌ی کە جگه له پۆستی وه‌زاری، سۆسیالیست پۆستی به‌ڕێوه‌به‌رایه‌تی و به‌ڕێوه‌به‌رایه‌تییه گشتییه‌كان وه‌رده‌گرێت، به‌ختیار ئاماژه‌ی بۆ ئه‌وه كرد"ئێمه حه‌قی خۆمانه به‌شداری له حكومه‌تدا بكه‌ین له‌سه‌ر ئاستی وه‌زاری و به‌ڕێوه‌به‌رایه‌تییه گشتییه‌كان و ڕاوێژكار، به‌ڵام ئه‌وانه ماوه‌ته‌وه بۆ گفتوگۆی ئاینده‌ی حیزب له‌گه‌ڵ وه‌فدی دانوستانكاری پێكهێنه‌رانی حكومه‌ت."